text:
SETLHOGO SA KA FA NTLE
Disele Tsa Gago—Dilaeborari Tse di Tshelang!
KA 1953, baithuti bangwe ba dikhemikale tse di raraaneng tsa ditshedi e bong James Watson le Francis Crick, ba ne ba ribolola sengwe se se botlhokwa se se re thusitseng go tlhaloganya botshelo botoka. Ba ile ba lemoga gore DNA e bopegileng jang. * DNA eno e e lebegang jaaka tlhale e gantsi e fitlhelwang mo karolong e e mo gare ya sele, e na le molaetsa kgotsa tshedimosetso e e dirang gore disele di nne jaaka dilaeborari tse di tshelang. Ruri eo e ne e le phitlhelelo e kgolo mo go tsa thutatshelo! Mme gone, botlhokwa jwa tshedimosetso e e mo diseleng ke bofe? Tota tshedimosetso eo e tsene jang mo seleng?
LEBAKA LA GO BO DISELE DI TLHOKA TSHEDIMOSETSO
A o kile wa ipotsa gore go tla jang gore thotse e nne setlhare kgotsa gore lee le le kopaneng le peo e nne motho? A o kile wa ipotsa gore go tlile jang gore o nne le botho le ditebego tse o nang le tsone? Re ka bona dikarabo mo tshedimosetsong e e mo DNA.
Mo e ka nnang disele tsotlhe di na le DNA, e leng dimolekhule tse di raraaneng tse e keteng llere e telele e e tshophegileng. Dijini tsotlhe tsa motho di kopane le disele tse di nang le DNA, di na le se go ka tweng ke mapalamelo a llere a dikhemikale a ka nna dibilione di le tharo. Baitsesaense ba re lepalamelo lengwe le lengwe le dirwa ke dikhemikale tse pedi tsa tse nnè. Nngwe le nngwe ya dikhemikale tseo e na le tlhaka e e e emelang e leng A, C, G le T—tse nnè fa di feletse. * Ka 1957, Crick o ne a tlhalosa gore tsela e mapalamelo ano a dikhemikale a tlhomaganang ka yone, e bopa tshedimosetso e e mo diseleng. Kgang eno e ne ya simolola go tlhaloganngwa ka bo1960.
Tshedimosetso—ya ditshwantsho, medumo kgotsa mafoko—e ka bolokiwa le go dirisiwa ka ditsela tse di farologaneng. Ka sekai, dikhomputara di boloka tshedimosetso ka tsela ya ileketeroniki. Disele tsone di e boloka mo DNA di bo di e dirisa. DNA e fetela mo diseleng fa di kgaogana le mo ditsheding fa di tsala—e leng sengwe se se dirang gore botshelo bo nne teng.
Disele di dirisa jang tshedimosetso e e mo go tsone? Akanya DNA e le diresipe tse di latelwang kgato ka kgato, tse ntlha nngwe le nngwe ya tsone e kwadilweng ka kelotlhoko. Go na le gore se se apewang se felele e le kuku, e nna khabetšhe kgotsa kgomo. Boammaaruri ke gore, thulaganyo e disele di e latelang e itiragalela ka boyone mme e raraane.
Tshedimosetso ya sele ya baketeria e ka tlatsa buka ya ditsebe di ka nna 1 000
Tshedimosetso eno ya dijini e nna e le teng gore e dirisiwe go emisetsa disele tse di tshwaeditsweng ke malwetse ka tse disha kgotsa go fetisetsa dipopego le botho mo ngwaneng. DNA e kgona go boloka tshedimosetso e kana kang? Akanya ka setshedi se sennye thata e leng baketeria. Moitsesaense wa Mojeremane e bong Bernd-Olaf Küppers a re: “Fa tshedimosetso eo e ne e ka tshwantshiwa le puo, mokwalo o o tlhalosang tsela e sele ya baketeria e bopegileng ka yone, o ne o ka tlatsa buka ya ditsebe di ka nna sekete.” Go a utlwala go bo porofesa wa khemiseteri e bong David Deamer a kwadile jaana: “Tota le karolo e nnye thata e e raraaneng mo setsheding e ka jesa kgakge.” Tshedimosetso ya dijini tse di kopaneng le disele tse di nang le DNA e ka lekanngwa le eng? Küppers a re: “[E] ka tlatsa laeborari e e nang le dibolumo di feta sekete.”
“E KWADILWE KA TSELA E RE KA E TLHALOGANYANG”
Küppers a re tshedimosetso ya DNA e ka bapisiwa le puo. Mme fela jaaka puo, tshedimosetso eno e na le thulaganyo e e siameng ya mafoko.
Se go ka tweng ke mafoko le dipolelwana tsa DNA, di dira “diresipe” tse di kaelang diporoteine le dilo tse dingwe tse di bopang disele tse di farologaneng go bopa mmele wa motho. Ka sekai, “resipe” e ka dira gore go nne le disele tsa marapo, tsa mesifa, tsa ditshika kgotsa tsa letlalo. Moithutatshelo e bong Richard Dawkins a re: “DNA e e lebegang jaaka tlhale e na le tshedimosetso ka dikhemikale tsa sele, tse nngwe le nngwe ya tsone e nang le tlhaka e le nngwe. Le fa gone go se motlhofo go dumela seno, tshedimosetso eno e kwadilwe ka tsela e re ka e tlhaloganyang.”
Mokwadi mongwe wa Baebele e bong Dafide o ne a rapela Modimo jaana: “Matlho a gago a ne a mpona ke le losea lo lo mo popelong, mme dikarolo tsotlhe tsa lone di ne di kwadilwe mo bukeng ya gago.” (Pesalema 139:16) Ke boammaaruri gore, Dafide o ne a dirisa puo ya poko. Le fa go ntse jalo, o ne a nepile fela jaaka bakwadi ba bangwe ba Baebele. Ga go bape ba bone ba ba neng ba tlhotlhelediwa ke ditlhamane tsa batho ba bogologolo.—2 Samuele 23:1, 2; 2 Timotheo 3:16.
DNA E BONA TSHEDIMOSETSO JANG?
Go tlwaelegile gore fa baitsesaense ba sena go rarabolola sengwe se se thata, go tsoga dipotso tse dingwe. Go ne ga direga jalo fa go ribololwa DNA. Fa go ne go tlhaloganngwa gore DNA e na le tshedimosetso, batho ba ba akanyetsang kwa teng ba ne ba ipotsa jaana, ‘Tshedimosetso eo e tsene jang mo go yone?’ Ke boammaaruri gore ga go ope yo o boneng fa molekhule wa ntlha wa DNA o bopega. Ka jalo, re tshwanetse go ipatlela dikarabo. Le fa go ntse jalo, dikarabo tseno ga di a tshwanela go itlhamelwa. Ela tlhoko dipapiso tse di latelang.
Ka 1999, go ne ga bonwa dikgapetla tsa nkgo ya bogologolo e e nang le matshwao a a sa tlwaelegang kwa Pakistan. Matshwao ao a sa ntse a sa tlhaloganngwe. Le fa go ntse jalo, go tsewa gore a dirilwe ke motho.
Dingwaga di le mmalwa morago ga gore Watson le Crick ba ribolole gore DNA e bopegile jang, baitsefisikisi bangwe ba babedi ba ne ba simolola go dira dipatlisiso mo lefaufaung gore radio e bona jang tshedimosetso e e e tlhagisang. Mme karabo ga ise e bonwe le gompieno.
Ka jalo, kgangkgolo ke eng? Batho ba amanya tshedimosetso le botlhale, e ka ne tshedimosetso eo e le ya matshwao a a mo letsopeng kgotsa mo lefaufaung. Ga ba tlhoke go bona tshedimosetso eo go tswa kwa tshimologong gore ba dumalane le yone. Mme fa go ribololwa sengwe se se raraaneng—gore botshelo bo nnile gone jang—ba le bantsi ba ne ba sa amanye seo le botlhale mme ba re thulaganyo ya DNA ke selo se se se nang tlhaloganyo. A seo se a utlwala? A se boammaaruri? A saense e tshegetsa kgopolo eo? Baitsesaense ba le mmalwa ba ba tlotlegang ga ba dumalane le seo. Bangwe ba bone ke Dr. Gene Hwang le Porofesa Yan-Der Hsuuw. * Utlwa gore ba reng.
Dr. Gene Hwang o ithuta ka dijini. Pele a dira dipatlisiso, o ne a dumela gore ditshedi di iphetogetse ka botsone go nna tse dingwe. O ne a bolelela Tsogang! jaana: “Go ithuta ka dijini go dira gore motho a tlhaloganye gore botshelo bo simologa jang—e leng sengwe se se dirang gore ke lemoge gore Mmopi o botlhale.”
Porofesa Yan-Der Hsuuw ke mookamedi wa dipatlisiso tsa losea lo lo mo popelong kwa National Pingtung University of Science and Technology kwa Taiwan. Le ene o ne a dumela gore ditshedi di iphetogetse ka botsone go nna tse dingwe—mme fa a sena go dira dipatlisiso o ne a leba dilo ka tsela e sele. Fa a ne a bua ka go kgaogana ga disele le kafa di dirang ka gone, o ne a re: “Disele tse di siameng di tshwanetse go tlhagisa disele tse disha ka tsela e e siameng di bo di nne mo go tshwanetseng. Di simolola ka go ikopanya le dithishu, go tswa foo di bo di bopa maoto, matsogo le dirwe tse dingwe. Ke moenjenere ofe yo o neng a ka kgona go tlhama thulaganyo eno? Le fa go ntse jalo, tshedimosetso ya go bopega ga ngwana mo popelong e kwadilwe mo DNA. Fa ke akanya ka seno sotlhe, ke tlhatswega pelo gore botshelo bo tlhamilwe ke Modimo.”
A GO BOTLHOKWA?
Ee, go botlhokwa! Fa e le gore botshelo bo tlhamilwe ke Modimo, ke ene a tshwanetseng go galalediwa, e seng thuto ya go iphetogela ga ditshedi ka botsone go nna tse dingwe. (Tshenolo 4:11) Mme fa e le gore re bopilwe ke Mmopi yo o botlhale, go raya gore re na le lebaka la go bo re tshela. Go ne go se kitla go nna jalo fa go ne go sa latelwa dithulaganyo dipe gore botshelo bo nne gone. *
Ke boammaaruri gore batho ba ba akanyetsang kwa teng ba batla dikarabo tse di kgotsofatsang. Porofesa wa nyuroloji le wa malwetse a tlhaloganyo e bong Viktor Frankl a re: “Selo sa botlhokwa mo bathong ke go batla dikarabo ka botshelo.” Ka mafoko a mangwe re ka re, re na le keletso ya go atamalana le Modimo—sengwe se se ka kgonegang fela fa re dumela gore re bopilwe ke Modimo. Mme fa e le gore re bopilwe ke Modimo, a o re neile sengwe se se tla re thusang go atamalana le ene?
Jesu Keresete o ne a araba potso eo jaana: “Motho o tshwanetse go tshela, e seng ka senkgwe se le sosi, fa e se ka lefoko lengwe le lengwe le le tswang ka molomo wa ga Jehofa [kgotsa Modimo].” (Mathaio 4:4) Mafoko a ga Jehofa a a kwadilweng mo Baebeleng, a ile a dira gore batho ba le dimilione ba atamalane le Modimo, ba itse se ba se tshelelang le go ba naya tsholofelo ka isagwe. (1 Bathesalonika 2:13) E kete le wena o ka solegelwa molemo ke go ithuta Baebele. Mme gone, o tshwanetse go sekaseka buka eno e e sa tshwaneng le epe.
^ ser. 3 Watson le Crick ba ne ba fitlhelela seno ba dirisa dipatlisiso tse di dirilweng ka DNA, e e emelang deoxyribonucleic acid.—Bona lebokose le le reng “ DNA—Matlha a Botlhokwa.”
^ ser. 6 Ditlhaka tseo di emela adenine, cytosine, guanine le thymine.
^ ser. 18 Dipotsolotso tsa baitsesaense ba le mmalwa ba ba tlotlegang di mo website ya rona ya jw.org. Tobetsa konopo ya Search o bo o kwala “interview scientists.”
^ ser. 22 Dipotso malebana le popo le go iphetogela ga ditshedi ka botsone go nna tse dingwe di arabiwa ka botlalo mo boroutšhareng jwa The Origin of Life—Five Questions Worth Asking jo bo mo www.jw.org le jwa Botshelo—A ke Tiro ya Mmopi? jo bo mo www.jw.org/tn.


c: text/html

text:
Desmond Tutu
Mongwe wa ditshwantsho tse di ratwang go gaisa mo Afrika Borwa, Desmond Tutu o itsege thata ka go nna motlhotlheletsi wa ditshwanelo tsa botho le mofenyi wa Sejana sa 1984 sa Nobel. O ne a nna le leina le le itsegeng thata e le Mobišopo wa kereke ya Anglican ka bo1970 le bo1980, fa a neng a nna le seabe ka tlhagafalo kgatlhanong le talo ya tlhaolele.
Morago o ne a nna Mobishopomogolo kwa Kapa, a nna montsho wa ntlha wa Moaforika go tlhophiwa mo seabeng se se segolo. A tlhama lereo “setšhaba sa molalatladi”, Tutu o nnile ka go tiiya mo boineelong mo tirong ya gagwe ya mo ditshiamong tsa itshokelano le kakaretso, tse di neng di tlhama tiro ya gagwe ya sepolotiki le ya thutabomodimo.
Kgatlhego ya gagwe mo bathong le go senka kagiso ya lefatshe tse di mo tlhotlheletseng go nna le seabe mo dintlheng tsa ditshwanelo tsa botho, e seng fela mo Aforika Borwa, mme mo lefatsheng lotlhe.
Translated by Lawrence Ndou
Le fa morago ga gore tlhaolele e fedisiwe, Mobišopomogolo Desmond Tutu o ne a itse gore tiro ya gagwe e ne e le kgakala le go fela....more
Ka 1990 FW de Klerk o begile go aposiwa ga makoko a sepolotiki a a jaaka ANC le bagolegwa ba sepolotiki ba ne ba gololwa, mo gare ga bone Nelson Mandela....more
Fa Desmond Tutu a simolotse ka thuto ya thutabomodimo ya gagwe go le go nna le seabe mo kerekeng o ne a se na seabe mo politiking....more
Ka 1984 Tutu fentse sekgele sa Kagiso sa Nobel, mme a nna Moaforika Borwa wa bobedi wa go dira jalo. O ne a akgolelwa matsapa a gagwe a go tlosa le taolo ya kgatelelo mo Aforika Borwa....more
Ka di 7 Diphalane 1931, Desmond Mpilo Tutu o belegetswe Zachariah (morutabana) le Aletta (modiralapeng) kwa Klerksdorp mo Porofenseng ya Bokone Bophirima ya Aforika Borwa....more
Desmond Tutu o tlhalositswe jaaka monna wa dillaga tse di dintsi le dikgotlhang tse ganetsang....more
Desmond Tutu ka nako yotlhe o ne a batla go nna moalafi, fela fa a ne a kgaratlhela go bona madi a go duelela sekolo sa kalafi o itlhophetse go fitlhelela mokgele wa tiro mo go ruteng....more
Ka 1980 ka se simolotseng ke nna mo bangwe ba baeteledipele ba Khansele ya Dikereke tsa Aforika Borwa ba ile go ya go bona Rre P W Botha...more

robotstxt: allowed

filter: keep


text:
Lefelo la Tsodilo
Template:Infobox World Heritage Site Tsodilo ke sefikantswe sa UNESCO sa lefatshe ka bophara mo bokone-bophirima jwa Botswana. Go ne ga kwalwa ka ga lone ka ngwaga wa 2001 ntateng ya go nna pharologanyo ga lone mo tumeding le botlhokwa jwa tumelo mo go lone ke batho ba motse, gape le palo ya batho e e tshelegelang teng . Lefelo le le nale mantswe a a tlakilweng a ka nna 4,500 mo lefelong go ka nna dikhilomethara tse di lesome mo teng ga sekaka sa Kalahari.
Tsa popego ya lefatshe[paakanyo | edit source]
Go nale dithaba tse nne. E e tona mo go tsone tsotlhe ke ya selekanyo sa 1,400 AMSL gape e le mo botlhaba18°46′18″S 21°45′15″E / 18.77167°S 21.75417°ECoordinates: 18°46′18″S 21°45′15″E / 18.77167°S 21.75417°E. E ke ntlha e tona mo Botswana. Dithaba tse ka bone jwa tsone go tlhalosiwa e le ya "Monna", e e tona mo go tsone tsotlhe, ya "Mosadi", ya "Ngwana" gape le e ngwe e e sa itsegeng.
Go nale lefelo le le laolesegang la bothibelelo fa gare ga dithaba tse, go nale mantlwana a boiteketso le a botlhapelo. A bapile le botlaki jwa letso la Basarwa le le tumileng fa lefelong , le le bidiwang Laurens van der Post Panel. Lefelo le go iwa kwa o lone j=ka tsela e e itekanetseng e e makgabana e e dikhilomethara tse di masome a mane go tsweng kwa Shakawe. Gape mo lefelong la bothibelelo go nale ntlo ya tshomarelo ya ditso. Gape go nale tsela ya
Botlhokwa jwa ngwao[paakanyo | edit source]
Dithaba tse ke tse ditona tsa ngwao le tumelo tsa ba letso la Sesarwa ba Kalahari. Ba dumela gore dithaba ke lefelo la mewa ya ba ba tlhokafetseng gape ba bo ba dumela gore mewa e e ka baka dingwe dilo tse di sa siamang fa motho a ka tsoma kgotsa baka leso gaufi le dithaba tse. Basarwa ba dumela gore dithaba ke tsone tsa ntlha go tlholwa. Ka nnete e e papametseng , Basarwa ba tlakile matlapa a ka tshwara 4500 fa go tshwangtshangwa le dithaba tsa Tsodilo, se se dira gore e nne lefelo le le tumileng lefatshe ka bophara. Basarwa ba dirile botlaki le fa go nale ba letso la Bantu ba botshelo jwa bone bo farologanang le jwa Basarwa. Nako e e tsepameng tota ya gore matlapa a tlakilwe leng ga e itsewe le fa go akanyediwa gore e ka tswa e fetla dingwaga tse di makgolokgolo a mabedi.
Ba letso la Hambukushu ba dumela gore modimo wa bone ebong, Nyambe, o tsentse letso le leruo la bone mo thabeng ya mosadi. Bosupi jo bo tletseng bo bonwa ka dikgato tse di ipadileng mo matlapeng kwa godimo. (Lefoko Tsodilo le adimilwe mo lefokona la Hambukushu la 'sorile' le le rayang go fapoga.) Mo bokone-bophirima jwa thaba ya mosadi , sekgelenyana kwa godimo go tsweng kwa tlase go nale moepo yo o tladitsweng ka metsi. Metsi a a dumelwa fa a le boitshepo gape batho ba itlhapisa ka one gore ba nne le masego. Lefelo le boitshepo ke le le bapileng le "thaba ya monna, lentswe le letona,kwa go dumelwang gore mowa wa ntlha o ne wa khubama teng go rapela fa o tlhola lefatshe. Basarwa ba santse ba dumela gore o santse o ka bona dikakanyo sa mowa ntlha' le one mangole mo mantsweng. Thaba e e nyenyane ke 'ngwana'. La bofelo, go ya ka tlhamane, thaba ya bone e ne e le mosadi wa thaba ya bone ya monna, yo o motlogetseng go ya kwa go yo monye.
Matlapa a a tlakilweng[paakanyo | edit source]
Go ya ka ba UNESCO, go nale matlapa a le 4500 a a tlakilweng mo dithabeng tsa Tsodilo.Bontsi jwa matlapa a a tlakilweng a Basarwa a bonwa thata mo thabeng ya "Mosadi" e e tumileng thata ka botlaki jwa "ditlhapi", "di tshukudu tse pedi" gape le "Tau" mo botlhaba jwa thaba ya "monna". Go nale matlapa a a tlakilweng , mme ga a amana thata le dithaba tse di mabapi.
Go nale dikaedi tse di tsentsweng , mme gone botlaki ga bo bonale sentle fela mokaedi yo o rutegileng o ka kgona go go lemogedisa. Ka go rialo baeng ba tlamiwa go tsaya mokaedi wa mo motseng. Se se tlokafatsa itsholelo ya lefatshe mme ebile go bo go sirelediwa lefelo le.
Dipadi tse dingwe[paakanyo | edit source]
- Ursula Erasmus (1992) Bushman Culture , published by Excalibur, 315 pp ISBN 1856341917
- C. Michael Hogan (2008) Makgadikgadi , The Megalithic Portal, ed. A. Burnham
- Luis Pancorbo (2000) "Al fin las colinas de Tsodilo" en "Tiempo de África". Pp. 280-286. Laertes, Barcelona. ISBN 84-7584-438-3
- Sheila Coulson, Sigrid Staurset, and Nick Walker (2011) "Ritualized Behavior in the Middle Stone Age: Evidence from Rhino Cave, Tsodilo Hills, Botswana" PaleoAnthropology 2011:18-61


text: 11 Jaanong monna mongwe yo o bidiwang Lasaro o ne a lwala; o ne a tswa kwa Bethani, e leng motsana wa gagabo Marea le mogolowe e bong Maratha.+2 Marea ke ene yo o ileng a tshela leokwane le le nkgang monate mo dinaong tsa Morena a bo a di phimola ka moriri wa gagwe;+ kgaitsadie e bong Lasaro ke ene a neng a lwala.3 Ka jalo, bokgaitsadie ba ne ba mo romelela molaetsa ba re: “Morena, tsala ya gago e o e ratang e a lwala.”4 Le fa go ntse jalo, fa Jesu a utlwa seo o ne a re: “Bolwetse jono ga se jo bo ka felelang ka loso, mme ke jo bo tla felelang ka gore Modimo a galalediwe,+ e le gore Morwa Modimo a tle a galalediwe ka jone.”5 Jesu o ne a rata Maratha le monnawe le Lasaro.6 Le fa go ntse jalo, e rile a utlwa gore Lasaro o a lwala, o ne a nna malatsi a mangwe a mabedi kwa lefelong le a neng a le kwa go lone.7 Morago ga moo, o ne a raya barutwa ba gagwe a re: “A re yeng kwa Judea gape.”8 Barutwa ba ne ba mo raya ba re: “Rabi,+ maloba jaana Bajudea ba ne ba batla go go kgobotletsa ka maje,+ mme a o batla go ya teng gape?”9 Jesu o ne a ba araba a re: “Go na le diura di le 12 tsa motshegare, a ga go jalo?+ Fa motho a tsamaya go le motshegare, ga a ka ke a thula sepe, ka gonne o bona lesedi la lefatshe leno.10 Mme fa motho a tsamaya bosigo, a ka thula sengwe, ka gonne lesedi ga le yo mo go ene.”11 Fa a sena go bua dilo tseno, o ne a ba raya a re: “Lasaro tsala ya rona o robetse,+ mme ke ya teng gore ke ye go mo tsosa.”12 Foo barutwa ba ne ba mo raya ba re: “Morena, fa e le gore o robetse, o tla fola.”13 Le fa go ntse jalo, Jesu o ne a raya gore Lasaro o sule. Mme bone ba ne ba ithaya ba re o raya gore o robetse, o ikhuditse.14 Foo Jesu o ne a ba bolelela ka tlhamalalo a re: “Lasaro o sule,+15 mme ke itumelela gore ke ne ke seyo, ka gonne jaanong tumelo ya lona e tla nonofa. Mme a re yeng kwa go ene.”16 Ka jalo, Thomase, yo o neng a bidiwa Lewelana, o ne a raya barutwa ba bangwe a re: “Le rona a re yeng, gore re tle re swe le ene.”+17 Fa Jesu a goroga, Lasaro o ne a setse a na le malatsi a le manê a le mo lebitleng.*18 Jaanong Bethani e ne e le gaufi le Jerusalema, e le sekgala sa dikilometara di ka nna tharo.*19 Mme Bajuda ba le bantsi ba ne ba tlile kwa go Maratha le Marea gore ba ba gomotse ka gonne ba tlhokafaletswe ke kgaitsadiabone.20 Fa Maratha a utlwa gore Jesu o ne a tla, o ne a ya go mo kgatlhantsha; mme Marea+ ene o ne a sala kwa gae.21 Foo Maratha o ne a raya Jesu a re: “Morena, fa o ka bo o ne o le teng, kgaitsadiake a ka bo a sa swa.22 Le fa go ntse jalo, tota le gone jaanong ke a itse gore sepe fela se o se kopang mo Modimong, o tla se go naya.”23 Jesu o ne a mo raya a re: “Kgaitsadio o tla tsoga.”24 Maratha o ne a mo raya a re: “Ke a itse gore o tla tsoga fa baswi ba tsosiwa+ ka letsatsi la bofelo.”25 Jesu o ne a mo raya a re: “Ke nna tsogo le botshelo.+ Motho yo o dumelang mo go nna o tla tshela gape, le fa a ka swa;26 mme mongwe le mongwe yo o tshelang e bile a dumela mo go nna ga a kitla a swa.+ A o dumela seno?”27 Maratha o ne a mo raya a re: “Ee Morena, ke a dumela gore o Keresete, Morwa Modimo, ene yo go boleletsweng pele gore o tla tla mo lefatsheng.”28 Fa a sena go bua jalo, o ne a tsamaya a ya go bitsa monnawe e bong Marea, mme a mmolelela jaana mo sephiring: “Moruti+ o tlile mme o a go bitsa.”29 Fa Marea a utlwa seo, o ne a ema ka bonako a bo a ya kwa go ene.30 Jesu o ne a ise a goroge mo motsaneng oo, mme o ne a sa ntse a le kwa lefelong le Maratha a neng a ile go mo kgatlhantsha kwa go lone.31 Fa Bajuda ba ba neng ba ntse ba gomotsa Marea mo ntlong ba mmona a ema ka bonako a bo a tswa, ba ne ba mo sala morago, ba tsaya gore o ya kwa lebitleng*+ o ya go lelela teng.32 E rile Marea a goroga kwa Jesu a neng a le gone mme a mmona, o ne a wela fa dinaong tsa gagwe a bo a mo raya a re: “Morena, fa o ka bo o ne o le teng, kgaitsadiake a ka bo a sa swa.”33 Fa Jesu a mmona a lela, le Bajuda ba ba neng ba tla le ene ba lela, pelo ya gagwe e ne ya nna botlhoko mme a tshwenyega thata.34 O ne a re: “Lo mo laditse kae?” Ba ne ba mo raya ba re: “Morena, tla o bone.”35 Jesu o ne a tsholola dikeledi.+36 Foo Bajuda ba ne ba re: “Bonang tlhe, ruri o ne a mo rata!”37 Mme bangwe ba bone ba ne ba re: “A monna yono yo o ileng a dira gore monna yo o foufetseng+ a kgone go bona o ne a ka se kgone go thibela yono go swa?”38 Foo pelo ya ga Jesu e ne ya nna botlhoko thata, mme o ne a ya kwa lebitleng.* Tota e ne e le logaga, mme le ne le tswetswe ka leje.39 Jesu o ne a re: “Tlosang leje leo.” Kgaitsadia moswi e bong Maratha, o ne a mo raya a re: “Morena, gone jaanong o tshwanetse a bo a nkga, ka gonne e setse e le malatsi a le manê a sule.”40 Jesu o ne a mo raya a re: “A ga ke a ka ka go bolelela gore fa o ka dumela o tla bona kgalalelo ya Modimo?”+41 Ka jalo, ba ne ba tlosa leje. Go tswa foo, Jesu o ne a leba kwa legodimong+ a bo a re: “Rara, ke a go leboga ka gonne o nkutlwile.42 Gone ke a itse gore ka metlha o a nkutlwa; mme ke bua seno ka ntlha ya batho bano ba bantsintsi ba ba ntikologileng, gore ba tle ba dumele gore o nthomile.”+43 Fa a sena go bua dilo tseno, o ne a goa ka lentswe le le kwa godimo a re: “Lasaro, tswa!”+44 Monna yoo yo o neng a sule o ne a tswa, dinao tsa gagwe le diatla di bofilwe ka matsela, mme sefatlhego sa gagwe se ne se bofilwe ka letsela. Jesu o ne a ba raya a re: “Mmofololeng lo mo tlogele a tsamaye.”45 Ka jalo, bontsi jwa Bajuda ba ba neng ba tlile mo go Marea le ba ba neng ba bone se Jesu a ileng a se dira, ba ne ba dumela mo go ene,+46 le fa go ntse jalo, bangwe ba bone ba ne ba ya kwa Bafarasaing mme ba ba bolelela se Jesu a neng a se dirile.47 Ka jalo, baperesiti ba bagolo le Bafarasai ba ne ba phutha maloko otlhe a Sanehederine mme ba re: “Re tlile go dirang, ka gonne monna yono o dira dikgakgamatso di le dintsi?+48 Fa re ka mo tlogela fela, batho botlhe ba tla dumela mo go ene, mme Baroma ba tla tla ba bo ba tsaya lefelo* la rona mmogo le setšhaba sa rona.”49 Mme mongwe wa bone, e bong Kaiafase,+ yo e neng e le moperesiti yo mogolo ka ngwaga oo, o ne a ba raya a re: “Ga lo itse sepe gotlhelele,50 e bile ga lo lemoge gore ke lona ba lo tla solegelwang molemo fa motho a le mongwe a swa mo boemong jwa batho, go na le gore setšhaba sotlhe se senngwe.”51 Le fa go ntse jalo, se a se buang o ne a sa se itlhamele, mme e re ka e ne e le moperesiti yo mogolo ka ngwaga oo, o ne a porofeta gore Jesu o ne a tlile go swela setšhaba seo,52 mme e seng setšhaba seo fela, mme gape e ne e le gore a tle a phuthe bana ba Modimo ba ba neng ba gasame gore ba nne seoposengwe.53 Ka jalo, go tloga ka letsatsi leo go ya pele, ba ne ba dumalana gore ba mmolaye.54 Ka jalo, Jesu o ne a se ka a tlhola a tsamaya phatlalatsa mo Bajudeng, mme o ne a tswa koo a ya kwa kgaolong e e gaufi le naga, kwa motseng o o bidiwang Eferaime,+ mme o ne a nna koo le barutwa.55 Jaanong Tlolaganyo+ ya Bajuda e ne e le gaufi, mme batho ba le bantsi ba ba tswang kwa magaeng ba ne ba ya kwa Jerusalema pele ga Tlolaganyo gore ba iphepafatse go ya ka Molao wa ga Moshe.56 Ba ne ba batla Jesu, mme fa ba ntse ba eme mo tempeleng ba ne ba raana ba re: “Lo akanyang? A ga a kitla a tla mo moletlong?”57 Le fa go ntse jalo, baperesiti ba bagolo le Bafarasai ba ne ba ntshitse ditaelo tsa gore fa mongwe a ka itse kwa Jesu a leng teng, o tshwanetse go ba bolelela, gore ba tle ba mo tshware.


text:
161Kora morwa Isehare, morwa Kahathe, morwa Lefi, o kile a tsaya banna, a na le Dathane le Abirame, bomorwa Eliabe, le One, morwa Phelethe, boora Rubene;
Num. 26:9
Juta 11
2ba rukhutlhegela Moše, ba na le banna ba le 250 ba Baiseraele, e le bagogi ba phuthego ba ba bileditsweng pitsong ya morafe, e le banna ba ba tumileng.
3Ba kgobokana go lwa le Moše le Arone, ba ba raya ba re: “Go lekanye jaanong! Kana ba botlhe mo phuthegong yotlhe ba boitshepo, mme Morena o mo gare ga bone. Ke ka ntlha ya eng, fa lo itira ba bagolo mo phuthegong ya Morena?”
4Ya re Moše a utlwa jalo, a wela fa fatshe ka sefatlhego,
5a raya Kora le lekoko lotlhe la gagwe a re: “Mo mosong Morena o tla itsise morafe gore yo e leng wa gagwe ke mang le yo o leng boitshepo mo a tla bong a mo atametse kwa go ene; mme yo a mo tlhophileng o tla mo atametsa kwa go ene.
6Dirang jaana: Tsayang maiswana, wena Kora le lekoko lotlhe la gago, 7lo tsenye molelo mo go ona kamoso, lo be lo bee maswalo mo go ona fa pele ga Morena, mme monna yo Morena o mo tlhophang e tla nna ene yo o boitshepo. Go lekanye jaanong, lona bomorwa Lefi.”
8Moše a ba a raya Kora a re: “A ko lo utlwe, lona bomorwa Lefi! 9A lo a galala, fa Modimo wa Iseraele o lo lomologantse le phuthego ya Iseraele go lo atametsa kwa go ona gore lo dire tsa tirelo ya Tempelana ya Morena le gore lo eme fa pele ga phuthego go e direla?
4:4-20
10O go atameditse kwa go ona le ba ga eno botlhe, boora Lefi nao; a jaanong le boperesiti lo a bo batla? 11Ka moo, wena le lekoko lotlhe la gago lo utlwanetse go lwa le Morena. Arone o eng mo lo ka mo ngongoregelang?”
12Moše a ba a roma motho go bitsa Dathane le Abirame bomorwa Eliabe, mme ba re: “Ga re tle. 13A ga go a lekana fa o re ntshitse mo lefatsheng le le elang mašwi le dinotshe go re bolaela mo sekakeng? A o sa ntse o itira kgosi ya rona gape? 14Ruri, ga o a ka wa re isa kwa lefatsheng le le elang mašwi le dinotshe le e seng go re naya boswa jwa masimo le masimo a moweine! A o rata go gonya banna ba matlho? Ga re tle.”
15Ke fa Moše a galefa thata, a raya Morena a re: “O se ka wa ngoka tshupelo ya dijo ya bone! Ga ke a ka ka amoga ope wa bone esele le e seng go utlwisa ope wa bone botlhoko.”
Dit. 20:33
16Moše a ba a raya Kora a re: “Wena le lekoko lotlhe la gago lo nne fa pele ga Morena kamoso, wena le bone le Arone. 17Mme mongwe le mongwe wa lona a tsee leiswana la gagwe, a be a bee maswalo mo go lone, a le atametse fa pele ga Morena, e nne maiswana a le 250; le wena le Arone mongwe le mongwe a tle le leiswana la gagwe.” 18Ke fa mongwe le mongwe wa bone a tsaya leiswana la gagwe, ba tsenya molelo mo go ona, ba be ba baya maswalo mo go ona, ba ema kwa mojakong wa Tente ya Boipontsho ba na le Moše le Arone. 19Kora ene a phuthela phuthego yotlhe kwa mojakong wa Tente ya Boipontsho go lwa nabo. Ke fa kgalalelo ya Morena e bonalela phuthego yotlhe.
20Morena a ba a raya Moše le Arone a re: 21“Itomologanyeng le phuthego e, ke tle ke ba fetse ka ponyo ya leitlho.”
22Mme ba wela fa fatshe ka difatlhego ba re: “Modimo, Modimo wa mewa ya nama yotlhe, a e ka re fa monna a le mongwe a leofile, wa galefela phuthego yotlhe?”
2 Sam. 24:17
23Morena a ba a raya Moše a re: 24“Raya phuthego o re: ‘Tlogang mo tikologong ya motlaagana wa ga Kora le wa ga Dathane le wa ga Abirame.’ ”
25Moše a nanoga a ya kwa go Dathane le Abirame, bagolo ba Iseraele ba mo setse morago, 26a bua le phuthego a re: “A ko lo thiboge fa ditenteng tsa banna ba baikepi bao, mme se ameng sepe se e leng sa bone, e se re gongwe lwa nyelediwa ka ntlha ya maleo otlhe a bone.” 27Ke fa ba thiboga fa tikologong ya motlaagana wa ga Kora le wa ga Dathane le wa ga Abirame. Mme Dathane le Abirame ba tswa ba ema kwa mejakong ya ditente tsa bone, ba na le basadi ba bone le bomorwaa-bone le bana ba bannye ba bone. 28Jaanong Moše a re: “Se lo tla lemogang ka sona, fa Morena a nthomile go dira ditiro tsotlhe tse, mme e se tsa boithatelo jwa me, ke se: 29Fa batho ba, ba ka swa jaaka go swa batho botlhe, gongwe ba bediwa ka petso ya batho botlhe, Morena o tla bo a sa nthoma. 30Mme fa Morena a tlhola motlholo o mošwa, mme lefatshe le atlhamisa molomo wa lone, le ba metsa le tsotlhe tse ba nang natso, mme ba fologela kwa felong ga baswi ba ntse ba tshela, foo lo tla itse gore banna ba ba nyaditse Morena.”
31Ya re a sena go bua mafoko otlhe a, lefatshe la phatloga fa tlase ga bone; 32lefatshe la ba la atlhamisa molomo wa lone, la ba metsa le malapa a bone le batho botlhe ba e leng ba ga Kora le di-tsa-bone tsotlhe. 33Ba fologela kwa felong ga baswi ba ntse ba phela le tsotlhe tse ba nang natso; lefatshe la ba la ba bipa. Ba nyelela jalo mo phuthegong. 34Mme ya re ba goa, Baiseraele botlhe ba ba neng ba le mo tikologong ya bone ba tshaba; gonne ba re: “Le rona lefatshe le ka re metsa.”
35Le gona ga tswa molelo kwa Moreneng, wa ja banna ba le 250 ba ba tlisitseng maswalo.
36Morena a ba a raya Moše a re: 37“Bolela Eleasare morwa moperesiti Arone gore a ntshe maiswana mo digaung, a gasetse molelo kwa kgakala; gonne a boitshepo; 38maiswana a baleofi bao a diregile boitshepo ka loso lwa bone. A ba a papetle, a nne maphaphathi a go manega aletare, gonne ba a tlisitse fa pele ga Morena, ke ka moo a itshepileng, mme e tla nna sesupo mo Baiseraeleng.” 39Eleasare moperesiti a tsaya maiswana a kgotlho a a tlisitsweng ke ba ba šeleng, a a papetla gore a manege aletare 40gore e nne segopotso mo Baiseraeleng gore go se ka ga atamela monna wa moeng yo e seng wa losika lwa ga Arone go tshuba maswalo fa pele ga Morena, e se re gongwe ga mo dirafalela jaaka Kora le lekoko la gagwe jaaka Morena a mmoleletse ka Moše.
41Mme kamoso phuthego yotlhe ya Baiseraele ya ngongoregela Moše le Arone ya re: “Lo bolaile morafe wa Morena.” 42Jaanong ya re phuthego e kgobokana go lwa le Moše le Arone, ba retologa ba tshabela kwa Tenteng ya Boipontsho, ba fitlhela leru le e bipile le kgalalelo ya Morena e bonala.
43Moše le Arone ba feta ba ema fa pele ga Tente ya Boipontsho. 44Mme Morena a bua le Moše le Arone a re: 45“Tlogang mo phuthegong e, ke tle ke e nyeletse ka ponyo ya leitlho.” Mme ba wela fa fatshe ka difatlhego.
46Moše a ba a raya Arone a re: “Tsaya leiswana, o tsenye molelo go lone o o tswang mo aletareng, o be o bee maswalo mo go ona, o akofe o le ise kwa phuthegong, o e direle thuanyo; gonne bogale bo bolotse bo tswa kwa Moreneng, le petso e setse e simologile.”
Lef. 16:13
47Arone a le tsaya jaaka Moše a buile, a sianela kwa gare ga phuthego, a fitlhela petso e simologile mo morafeng; a ba a baya maswalo mo go lone, a direla morafe thuanyo. 48Ya re a ntse a eme jalo mo gare ga ba ba suleng le ba ba phelang, petso ya thibelwa. 49Jaanong ba ba suleng ka petso eo ba ne ba le 14 700, go sa balwe bale ba ba suleng ka khuduo ya ga Kora. 50Arone a ba a boela kwa go Moše kwa mojakong wa Tente ya Boipontsho, petso e sena go thibelwa.


text:
121Baperesiti le Balefi ba ba boileng kwa Babele le Serubabele morwa Salathiele le Jesua ke Seraya le Jeremia le Esera
2le Amaria le Maloge le Hatuse 3le Seganya le Rehume le Meremothe 4le Ito le Kinethoi le Abia
5le Miyamine le Maatya le Bileka 6le Semaya le Joyaribe le Jetaya 7le Salo le Amoke le Hilekia le Jetaya. Bao e ne e le ditlhogo tsa baperesiti le ba ga bone mo metlheng ya ga Jesua. 8Balefi e ne e le Jesua le Binui le Katemiele le Serebja le Juta le Mathanya; ene le bomorwa-rraagwe e ne e le baopedisi ba difela tsa pako.
9Mme Bakebukia le Uni, ba ga bone, ba ne ba fapaana nabo mo tirelong ya kopelo.
10Jesua a tsala Joyakime, Joyakime a tsala Eliasibe, Eliasibe a tsala Joyata; 11Joyata a tsala Jonathane, Jonathane a tsala Jadua.
12:1,26
12Baperesiti mo metlheng ya ga Joyakime ba e ne e le ditlhogo tsa dikgoro ke ba; oora Seraya e le Meraya; oora Jeremia e le Hananya; 13oora Esera e le Mesulame; oora Amaria e le Johanane; 14oora Maloge e le Jonathane; oora Sebanya e le Josefa; 15oora Harime e le Atena; oora Merayothe e le Helekai; 16oora Ito e le Sagaria; oora Kinethone e le Mesulame; 17oora Abia e le Sigeri; oora Minyamine e le –;12:17 Leina le a tlhokafala. oora Moatya e le Philetai; 18oora Bileka e le Samua; oora Semaya e le Jonathane; 19oora Joyaribe e le Mathenai; oora Jetaya e le Usi; 20oora Salai e le Kalai; oora Amoke e le Ebere; 21oora Hilekia e le Hasabja; oora Jetaya e le Nethanele.
22Fa e le Balefi, mo metlheng ya ga Eliasibe le Joyata le Johanane le Jadua go ne ga kwalwa ditlhogo tsa dikgoro le baperesiti go ya go fitlha pusong ya ga Dario wa Moperesia.
23Fa e le Balefi, ditlhogo tsa dikgoro di kwadilwe mo lokwalong lwa Ditirafalo tsa malatsi go ya go fitlha malatsing a ga Johanane morwa Eliasibe.
24Ditlhogo tsa Balefi e ne e le Hasabja le Serebja, mme Jesua le Binui le Katemiele le ba ga bone ba ne ba lebaganye nabo go baka le go leboga ka taelo ya ga Dafita monna wa Modimo, setlhopha sengwe se fapaana le se sengwe.
2 Ditiraf. 29:25
25Mme Mathanya le Bakebukia le Obatya le Mesulame le Talemone le Akhube e ne e le badisa ba dikgoro ba ba disang kwa matlwaneng a polokelo a dikgoro.
2 Ditiraf. 8:14
1 Ditiraf. 26:15,17
26Ke bao ba ba neng ba le teng mo metlheng ya ga Joyakime morwa Jesua morwa Josatake, le mo metlheng ya ga Nehemia molaodi, le ya ga Esera moperesiti moitsedikwalo.12:26 Neh. 12:10; 5:14; Esera 7:1-6.
27Jaanong e rile go kgakolwa lobota lwa Jerusalema, ba bitsa Balefi kwa mafelong otlhe a bone gore ba tle kwa Jerusalema go dira kgakolo ka boitumelo le malebogo le ka go letsa matlhao-a-mabogo le diharepa le dikwadi. 28Ke fa go phuthega boora baopedi ba tswa kwa nageng tikologong ya Jerusalema le kwa metsaneng ya Netofa 29le kwa Bethe-Gilagale le kwa dinageng tsa Geba le tsa Asemawethe; gonne baopedi ba ne ba ikagetse metsana mo tikologong ya Jerusalema. 30Jaanong baperesiti le Balefi ba iitshekisa, ba be ba itshekisa morafe le dikgoro tsa lobota.
31Ke ne ke palamisitse bagolo ba Juta kwa godimo ga lobota, ka ba ka emisa masomo a magolo a mabedi a baopedi ba ba lebogang le ditsamao tse di bopeletseng; lesomo le lengwe le ne le ya ntlheng ya le le jang mo godimo ga lobota kwa Kgorong ya Letshotelo,
3:13
32la salwa morago ke Hosaya le bontlhanngwe jwa bagolo ba Juta 33le Asaria le Esera le Mesulame 34le Juta le Benyamene le Semaya le Jeremia 35le bangwe ba bomorwa baperesiti, ba tshotse diphala, le Sagaria, morwa Jonathane morwa Semaya morwa Mathanya morwa Migaya morwa Sakhure morwa Asafe 36le ba ga gabo Semaya le Asarele le Milalai le Kilalai le Maai le Nethanele le Juta le Hanani, ba tshotse diletso tsa ga Dafita monna wa Modimo, ba eteletswe pele ke Esera moitsedikwalo; 37ba feta ba tlhatlogela kwa Kgorong ya Motswedi, ba tlhamalala ba tlhatloga mapalamong a motse wa ga Dafita, fa lobota lo tlhatlogang teng go okama ntlo ya ga Dafita, le go ya kwa kgorong ya Metsi ntlheng ya botlhabatsatsi.
38Mme lesomo la bobedi la baopedi le ya ntlheng ya la molema la salwa morago ke nna le bontlhanngwe jwa bagolo ba morafe mo godimo ga lobota go feta Lonaka lwa Dibeso go ya kwa Loboteng lo lo Atlhameng;
39le feta mo godimo ga Kgoro ya Eferaime le mo godimo ga Kgoro e Kgologolo le mo godimo ga Kgoro ya Ditlhapi le kwa lonakeng lwa Hananele le kwa lonakeng lwa Hamea go ya go fitlha kwa Kgorong ya Dinku, la ba la ema kwa Kgorong ya Balebedi.
40Jaanong masomo a mabedi a baopedi a ya a ema kwa Ntlong ya Modimo, le nna ka ema teng ke na le bontlhanngwe jwa bagolo 41le baperesiti Eliakime le Maaseya le Minyamine le Migaya le Eleyoenai le Sagaria le Hananya, ba tshotse diphala; 42le Maaseya le Semaya le Eleasare le Usi le Johanane le Malekhia le Elame le Esere. Mme baopedi ba opela, ba opedisiwa ke Iseraya.
43Mme ba tlhaba ditlhabelo tse dikgolo tse di jewang ka letsatsi leo, ba itumela; gonne Modimo o ne o ba itumedisitse ka boitumelo jo bogolo; le basadi le bana ba itumela, mme boitumelo jwa Jerusalema jwa utlwala kgakala.
44Ka letsatsi leo ga bewa banna go okamela matlwana a polokelo a makgetho le a mabutswapele le a dikarolo tsa some gore ba phuthele dikabelo tseo tse e leng tsa baperesiti le Balefi ka fa molaong mo go ona, di rulagantswe ka fa masimong a metse; gonne Bajuta ba ne ba itumeletse baperesiti le Balefi ba ba direlang
13:5
45ba ba neng ba tlhokomela tsa Tirelo ya Modimo wa bone le tirelo ya phepafatso; le baopedi le badisa ba dikgoro ba dira jalo ka fa taelong ya ga Dafita le Salomo morwawe. 46Gonne e setse e le bogologolo mo metlheng ya ga Dafita le Asafe, fa go ne go le ditlhogo tsa baopedi le difela tsa pako le tsa go leboga Modimo. 47Mme mo metlheng ya ga Serubabele le mo metlheng ya ga Nehemia Baiseraele botlhe ba nna ba ntsha dikabelo tsa baopedi le tsa badisa ba dikgoro ka fa go batlegang ka teng ka letsatsi lengwe le lengwe; ba be ba ntshetsa Balefi dineo tse di tshwanetseng, le Balefi ba ntshetsa boora Arone dineo tse di tshwanetseng.


text:
Dimpho tsa go porofeta le go bua dipuo di sele (1-25)
Dipokano tsa Bokeresete tse di nang le thulaganyo (26-40)
Tsela e basadi ba tshwanetseng go itshwara ka yone mo phuthegong (34, 35)
14 Tswelelang lo ratana, mme gone lwelang go nna le* dimpho tse di tswang kwa Modimong, segolobogolo gore lo tle lo porofete.+2 Gonne yo o buang puo e sele o bua le Modimo e seng le batho, ka gonne ga go na ope yo o tlhaloganyang,+ mme moya o mo tlhotlheletsa go bua diphiri tse di boitshepo.+3 Le fa go ntse jalo, yo o porofetang o a aga e bile o a kgothatsa gape o gomotsa batho ka se a se buang.4 Motho yo o buang puo e sele ke ene fela a solegelwang molemo, mme yo o porofetang o nonotsha phuthego.5 Jaanong nka rata gore lotlhe lo bue dipuo di sele,+ mme segolobogolo gore lo porofete.+ Eleruri, yo o porofetang o mogolo go feta yo o buang dipuo di sele, kwantle ga fa a ranola, gore phuthego e tle e nonotshiwe.6 Mme mo nakong eno, bakaulengwe, ke ne ke tla lo thusa ka eng fa ke ne nka tla mo go lona ke bua dipuo di sele mme ke sa bue ka tshenolo+ e ke e neilweng ke Modimo kgotsa ka kitso+ kgotsa ka boporofeti kgotsa ke ruta?7 Go ntse fela jalo le ka dilo tse di sa tsheleng mme di dira modumo, e ka tswa e le fulutu kgotsa harepa. Fa go se na pharologanyo ya gore motho o letsa fulutu kgotsa harepa, go tla itsiwe jang gore o letsa pina efe?8 Gonne fa terompeta e ntsha modumo o o sa utlwaleng sentle, ke mang yo o tla ipaakanyetsang ntwa?9 Ka tsela e e tshwanang, fa lo sa bue puo e e tlhaloganyesegang motlhofo, batho ba tla itse jang se lo se buang? Tota e bile, lo tla bo lo buela mo phefong.10 Go na le dipuo tse dintsi mo lefatsheng, mme tsotlhe di a tlhaloganyesega.11 Fa ke sa tlhaloganye puo e motho yo mongwe a e buang, ke tla bo ke le motswakwa mo go ene, le ene e tla bo e le motswakwa mo go nna.12 Ka jalo, le lona e re ka lo eletsa dimpho tse di tswang kwa Modimong, lwelang go nna le dimpho tse di tla agang phuthego.+13 A motho yo o buang puo e sele a rapelele gore a kgone go ranola se a se buang.+14 Gonne fa ke rapela ka puo e sele, mpho e ke e neilweng ke Modimo ke yone e e rapelang, mme nna ga ke tlhaloganye se ke se buang.15 Jaanong go dirwe eng? Ke tla rapela ke dirisa mpho e ke e neilweng ke Modimo, mme gape ke tla rapelela gore ke tlhaloganye se ke se buang. Ke tla opelela Modimo ke dirisa mpho e ke e neilweng, mme gape ke tla opelela Modimo pina e ke e tlhaloganyang.16 Go seng jalo, fa o baka Modimo ka mpho e a go e neileng, motho yo o mo gare ga lona o tla re “Amen” jang fa o leboga, mme a sa tlhaloganye se o se buang?17 Ke boammaaruri gore o leboga Modimo ka tsela e e siameng, mme motho yo mongwe ene ga a nonofe.18 Ke leboga Modimo gore ke bua dipuo tse dintsi go lo gaisa lotlhe.19 Le fa go ntse jalo, fa ke le mo phuthegong go botoka gore ke bue mafoko a le matlhano a a ka tlhaloganngwang, gore ke rute* ba bangwe, go na le gore ke bue mafoko a le dikete di le lesome ka puo e sele.+20 Bakaulengwe, lo se ka lwa akanya jaaka bana,+ go na le moo, nnang jaaka bana mo go se se bosula;+ mme lo akanye jaaka batho ba ba godileng.+21 Mo molaong wa ga Moshe go kwadilwe go twe: “‘Ke tla dirisa batho ba ba buang dipuo tse di farologaneng le batswakwa gore ba bue le batho bano, mme le ka nako eo ga ba kitla ba ntheetsa,’ go bua Jehofa.”*+22 Ka jalo, go bua ka dipuo di sele ke bosupi jo bo thusang batho ba ba sa dumeleng mo go Jesu gore ba dumele mo go ene, e seng go ruta ba ba dumelang,+ gape boporofeti ke bosupi jo bo thusang batho ba ba dumelang mo go Jesu, e seng go ruta ba ba sa dumeleng.23 Jaanong, fa phuthego yotlhe e phuthegile e bile botlhe ba bua dipuo di sele, mme batho fela kgotsa ba ba sa dumeleng mo go Jesu ba bo ba tsena, a ga ba kitla ba re lo a tsenwa?24 Le fa go ntse jalo, fa lotlhe lo porofeta mme motho yo o sa dumeleng mo go Jesu kgotsa motho fela a bo a tsena, o tla tsaya gore lona lotlhe lo a mo kgalemela e bile lo a mo sekaseka.25 Foo se se mo pelong ya gagwe se tla senoga, mme o tla khubama a bo a obamela Modimo, a re: “Ruri Modimo o mo gare ga lona.”+26 Jaanong bakaulengwe, go tshwanetse ga dirwa eng? Fa lo phuthega mmogo, motho yo mongwe o bua pesalema nngwe, yo mongwe o a ruta, yo mongwe o bua mafoko a Modimo a mo a senoletseng, yo mongwe o bua puo e sele, yo mongwe o ranola se se buiwang.+ Dirang dilo tsotlhe ka boikaelelo jwa go kgothatsana.27 Mme fa bangwe ba bua puo e sele, go tshwanetse ga bua batho ba le babedi kgotsa ba le bararo fela, ba dira jalo ba refosana; mme yo mongwe o tshwanetse go ranola.+28 Mme fa go se na moranodi, a ba didimale fela mo phuthegong mme ba bue le Modimo.29 A go bue baporofeti ba le babedi kgotsa ba le bararo,+ mme a ba bangwe ba reetse gore ba tlhaloganye se go buiwang ka sone.30 Mme fa Modimo a senolela motho yo mongwe mafoko mangwe fa a ntse a dutse foo, a yo o ntseng a bua a didimale.31 Gonne ga lo ka ke lwa porofeta lotlhe ka nako e le nngwe, gore botlhe ba kgone go ithuta le go kgothadiwa.+32 Mme dimpho tsa go porofeta tse di tswang kwa Modimong di tshwanetse go laolwa ke baporofeti.33 Gonne Modimo ke Modimo wa kagiso, e seng wa tlhakatlhakano.+Fela jaaka go direga mo diphuthegong tsotlhe tsa ba ba boitshepo,34 a basadi ba didimale mo diphuthegong, ka gonne ga ba letlelelwe go bua.+ Go na le moo, a ba ikobele banna,+ fela jaaka molao wa ga Moshe le one o bolela.35 Mme fa ba batla go itse sengwe, a ba botse banna ba bone kwa gae, ka gonne go tlhabisa ditlhong gore mosadi a bue mo phuthegong.36 A lefoko la Modimo le simologile mo go lona, kgotsa a le ne la newa lona fela?37 Fa mongwe a akanya gore ke moporofeti kgotsa gore o na le mpho nngwe e e tswang kwa Modimong, o tshwanetse go lemoga gore dilo tse ke lo kwalelang tsone ke ditaelo tsa Morena.38 Mme fa mongwe a itlhokomolosa kgang eno, Modimo o tla mo itlhokomolosa.*39 Ka jalo bakaulengwe, dirang ka natla gore lo porofete,+ mme le fa go ntse jalo lo se ka lwa thibela ba bangwe go bua dipuo di sele.+40 Mme gone, a dilo tsotlhe di dirwe sentle le ka thulaganyo.+


text:
51Keresete o re gololetse kgololesego; tlhomamang he mo go yona, mme lo se ka lwa golegwa gape ka joko ya botlhanka.
Dit. 15:10
2Reetsang, nna Paulo ke lo raya ke re: Fa lo ka rupa, Keresete o tla bo a sa lo thuse sepe. 3Ke bolelela gape motho mongwe le mongwe yo o rupang ke le mosupi gore o tshwanetse go dirafatsa molao otlhe. 4Lona ba lo ratang go siamisiwa ka molao, lo kgaoganye le Keresete, lo ole mo boitshwarelong. 5Gonne rona re lebeletse se se solofelwang sa go siamisiwa ka Mowa le ka tumelo. 6Kana mo go Keresete Jesu go rupa le go sa rupeng ga go thuse, go thusa tumelo fela e e itshupang ka lorato.
1 Bakor. 7:19
7Lo kile lwa siana sentle. Ke mang yo o lo kgoreleditseng gore lo se utlwe boammaaruri? 8Tlhotlheletso eo ga e tswe mo go ene yo o lo bitsang.
9Letlhabego le lennye le bedisa modubo otlhe.
10Nna ke lo ikanya mo Moreneng gore ga lo nke lo nna le maikutlo a sele; mme motho yo o lo huduang o tla boga petso ya molato wa gagwe, le fa e ka nna mang.
2 Bakor. 11:15
11Mme nna, bakaulengwe, fa ba re, ke sa ntse ke rera thupiso, ke sa ntse ke bogisediwang? Kana kgopiso ya sefapaano e tla bo e tlositswe.
12E kete ba ba lo huduang ba ka bo ba ikgaola bonna ka bosi!
13Lona, bakaulengwe, lo bileditswe kgololesegong; fela a e se nne kgololesego ya nama e e nayang boleo taolo, mme lo direlane ka lorato.
14Gonne molao otlhe o dirafadiwa ka lefoko le le lengwe fela le le reng: “Rata mongwe-ka-wena jaaka o ithata.”
15Mme fa lo lomana, lo metsana, itiseng gore lo se fetsanye.
16Mme ka re: Tsamayang ka fa Moweng, foo ga lo ne lo dirafatsa dikeletso tsa nama;
17gonne nama e eletsa tse di tlhabanang le mowa, le mowa o eletsa tse di tlhabanang le nama; dilo tse, di emelelanye gore lo se ka lwa dira tse lo di ratang.
18Mme fa lo gogwa ke mowa, ga lo fa tlase ga molao.
19Ditiro tsa nama di a bonatsega, e bong tlhalo le boaka le se se maswe le boitaolo
20le tirelo-medimo e sele le tiriso ya mereo le tlhoano le komano le lefufa le dikgakalo le dikganetsanyo le diphapaano le dikgaogano tsa maitirelo 21le tsa bopelotshetlha le dipolao le tsa botagwa le mediro ya tlhapelo le tse di ntseng jalo, tse ke di lo bolelelang jaaka nkile ka bua pele ka re: Ba ba dirang dilo tse di ntseng jalo ga ba nke ba rua boswa jwa puso ya Modimo.
Tshen. 22:15
22Mme leungo la Mowa lone ke lorato le boitumelo le kagiso le bopelotelele le bopelontle le molemo le boikanyego
23le bonolo le boitshwaro le bophepa; dilo tse dintseng jalo, molao ga o ganetsanye natso.
24Kana ba e leng ba ga Keresete Jesu ba bapotse nama le dikgotelo le dikeletso.
Bakol. 3:5
25Fa re phela ka Mowa, a re tsamaeng ka Mowa le gona.
Baroma 8:4
26A re se ka ra batla tlotlo ya boithamako, ra rumolana, ra fufegelana.


text:
31Morena a nthaya a re: “Yaa gape o rate mosadi wa seaka yo o ratwang ke yo mongwe, jaaka Morena a rata Baiseraele, le fa bone ba fapogela kwa medimong e sele, ba tshwakgotswe ke dinkgwenyana tsa maswabi a moweine.”
2Jaanong ka mo ithekela ka diselefera di le 15 le ka kgetse e le nngwe ya garase le bontlhanngwe jwa yona. 3Ka mo raya ka re: “Ntulele malatsi a mantsi! Se akafale, o se nne le monna ope! Le nna ke tla itshwara jalo ka ntlha ya gago.” 4Gonne Baiseraele ba tla nna fela sebaka se seleele, ba se na kgosi, ba se na kgosana, ba se na setlhabelo, ba se na lentswe le le motloutlo, ba se na khiba ya boperesiti, ba se na medimo ya lelapa.
5Morago ga moo Baiseraele ba tla tlhabologa, ba batla Morena, Modimo wa bone, le Dafita, kgosi ya bone; mo sebakeng sa bofelo ba tla atamela Morena le molemo wa gagwe ka thoromo.
Hes. 34:23,24


text:
BAEBELE E FETOLA MATSHELO
Ke ne Ke Tshwara Tlhobolo Gongwe le Gongwe Kwa ke Yang Teng
NGWAGA O A TSHOTSWENG KA ONE: 1958
NAGA E A TSHOLETSWENG KWA GO YONE: ITALY
BOTSHELO JWA GAGWE JWA PELE: LELOKO LA SEGONGWANA LE LE RATANG THUBAKANYO
TSELA E KE NENG KE TSHELA KA YONE PELE:
Ke tsholetswe le go golela kwa motsaneng mongwe wa kwa Roma, motsana o o nang le batho ba ba humanegileng ba maemo a a kwa tlase. Botshelo bo ne bo le boima. Ke gotse ke sa itse mmè e bile ke ne ke sa utlwane le rre. Ke godile ke ithuta go kgaratlha mo botshelong.
Ke ne ke setse ke simolotse go utswa le pele ke tshwara dingwaga di le lesome. La ntlha fa ke tshaba kwa gae, ke ne ke na le dingwaga di le 12. Ka makgetlo a le mmalwa, rre o ne a tshwanelwa ke go ya go ntsaya kwa ntlokgolo ya mapodise le go nkisa gae. Ke ne ke tlhola ke ngangisana le batho—ke tletse thubakanyo e bile ke galefela batho botlhe. Fa ke na le dingwaga di le 14, ke ne ka tsamaela ruri kwa gae. Ke ne ka simolola go dirisa diokobatsi le go nna mo mebileng. E re ka ke ne ke se na lefelo la go latsa tlhogo, ke ne ke thuba koloi ke bo ke robala mo teng ga yone go fitlha ka masa. Go tswa foo, ke bo ke batla mo nka bonang metsi a go tlhapa.
Ke ne ka fetoga setswerere sa go utswa—fa go le bosigo ke ne ke phamola dikgetsana, ke thuba mo difoleteng le e leng mo matlong a magolo. Ke ne ka simolola go itsiwe ka ditiro tse di maswe, go ise go ye kae ka nna leloko la segongwana sengwe sa disenyi mme seo sa dira gore ke simolole go thuba le mo dibankeng. E re ka ke ne ke le bogale, go ise go ye kae ke ne ka nna leloko le le tlotliwang la segongwana. Ke ne ke tshwara tlhobolo ya me gongwe le gongwe fela kwa ke yang teng; tota e bile ke ne ke robala ke e tsentse mo tlase ga mosamo. Thubakanyo, diokobatsi, bogodu, puo e e leswe le boitsholo jo bo sa siamang, e ne e ya nna mokgwa wa me wa botshelo. Gangwe le gape mapodise a ne a le mo motlhaleng wa me. Ke ne ka tshwarwa makgetlo a le mmalwa mme ka dingwaga di le dintsi ke ne ke tsena ke tswa mo kgolegelong.
KAFA BAEBELE E FETOTSENG BOTSHELO JWA ME KA GONE:
Nako nngwe fa ke sena go gololwa mo kgolegelong, ke ne ka ya go etela mongwe wa borakgadi ba me. Ke ne ke sa itse gore rakgadi le bontsalake ba babedi e ne e setse e le Basupi ba ga Jehofa. Ba ne ba ntaletsa go ya pokanong nngwe ya Basupi. E re ka ke ne ke rata go itse dilo, ke ne ka swetsa ka gore ke tsamaye le bone. Fa re goroga kwa Holong ya Bogosi, ke ne ke batla go nna gaufi le mojako gore ke kgone go bona batho fa ba tswa le fa ba tsena. Aitsane ke ne ke tshwere tlhobolo mo go nna.
Pokano eo e ile ya fetola botshelo jwa me. Ke ne ke sa dumele se ke neng ke se bona. Batho ba ne ba ntumedisa ka lorato, ba le botsalano e bile ba nyenya. Ke sa ntse ke gopola sentle bopelonomi le boikanyegi jo ke neng ka bo bona mo Basuping. Se ke neng ke se bona se ne se farologane thata le se ke neng ke se bona mo bathong ba e seng Basupi.
Ke ne ka simolola go ithuta Baebele le Basupi. Fa ke ntse ke ithuta, ke ne ka lemoga sentle gore ke tshwanetse go fetola tsela e ke tshelang ka yone. Ke ile ka reetsa kgakololo eno e e mo go Diane 13:20: “Yo o tsamayang le batho ba ba botlhale o tla nna botlhale, mme yo o dirisanang le dimatla dilo ga di na go mo tsamaela sentle.” Ke ne ka lemoga gore ke tshwanetse go kgaogana le segongwana seo. Go ne go se motlhofo go dira jalo, mme gone Jehofa o ne a nthusa gore ke atlege.
Lekgetlho la ntlha mo botshelong jwa me, ke ne ka simolola go laola tsela e ke neng ke itshwara ka yone
Gape ke ne ka simolola go nna phepa mo mmeleng. Ke ne ka dira maiteko a magolo mme ka kgaotsa go goga sekerete le diokobatsi. Ka beola moriri wa me o moleele, ka ntsha manyena mme ka tlogela go dirisa puo e e leswe. Lekgetlho la ntlha mo botshelong jwa me, ke ne ka simolola go laola tsela e ke neng ke itshwara ka yone.
Ke ne ke sa rate go bala le go ithuta, ka jalo e ne e le kgwetlho go tlhoma mogopolo fa ke ithuta Baebele. Le fa go ntse jalo, fa ke ntse ke leka ka natla, ka bonya ka bonya ke ne ka rata Jehofa mme go na le sengwe se se ileng sa fetoga mo go nna—segakolodi se ne sa simolola go ntshwenya. Ke ne ke a tle ke ikutlwe ke kgobegile marapo, ke belaela gore a ruri Jehofa o tla intshwarela ka ntlha ya dilo tse di bosula tse ke ileng ka di dira. Fa ke ikutlwa jalo, ke gomodiwa ke go bala ka gore Jehofa o ile a tshwarela Kgosi Dafide fa a sena go dira maleo a a masisi.—2 Samuele 11:1–12:13.
Kgwetlho e nngwe gape e ne e le go tsamaya mo bodireding jwa ntlo le ntlo ke bolelela ba bangwe ka tumelo ya me. (Mathaio 28:19, 20) Ke ne ke tshosiwa ke gore ke tla kopana le mongwe yo ke ileng ka mo utlwisa botlhoko kgotsa ka mo direla bosula bongwe mo nakong e e fetileng! Mme ka bonya ka bonya ke ne ka kgona go fenya letshogo leo. Ke ne ka simolola go kgotsofadiwa thata ke go thusa batho ba bangwe go ithuta ka Rraarona yo o molemo yo o kwa legodimong, yo o itshwarelang ka tsela e kgolo.
KAFA KE SOLEGETSWENG MOLEMO KA GONE:
Go ithuta ka Jehofa go bolokile botshelo jwa me! Bangwe ba ditsala tsa me ba tlhokafetse kgotsa ba kwa kgolegelong, mme nna ke tshela botshelo jo bo kgotsofatsang thata e bile ke lebeletse pele isagwe. Ke ithutile go ikokobetsa, go nna kutlo le go laola tsela e ke galefang ka yone. Ka ntlha ya seo, ke itumelela botsalano jo bo molemo le batho ba ke tshelang le bone. Ke itumeletse thata go nyalana le mosadi wa me yo montle e bong Carmen. Roobabedi re itumelela thata go thusa ba bangwe go ithuta Baebele.
Jaanong ke a ikanyega mo tirong e ke e dirang—ka dinako dingwe ke bereka kwa dibankeng mme gone ga ke tlhole ke di kgothosa go na le moo ke a di phepafatsa!


text:
Go neela tiriso ya puo ya ditshwanelo dithata ke gone go bakang kgolo ya tiriso ya puo e mo go bueleleng HIV
Babueledi ba HIV ba mo gae ba simoletse go dirisa puo ya ditshwanelo tsa setho le fa ba buelela tsa botsogo, segolobogolo ka gore ba dumela gore seabe sa puo ya ditshwanelo se maatla, eseng gore ba solofela dingwe diphetogo tsa semolao.
HIV ke bolwetse jo bo sitang e bile jaanong bo pateletsa mekgato e e ikemetseng ka nosi gore e tle ka metlhale e mesha gore e kgone go itepatepanya le dikgwelho. Babueledi ba jaanong ba dirile mo gotweng dilo makwati ka go adima puo le bothegeniki kwa mafapheng le mafelo a a buelelang ka lentswe le le utlwalang, a aname e bile a dirisa metlhale e e faphegileng go buelela botsogo. Babueledi ba HIV ke bone ba gogang kwa pele mo katlolosong ya pueledi ya HIV go tsena mo pueleding ya tsa botsogo, ba remelela thata mo ditshwanelong eseng mo dilong tse di tlwaelesegileng tse di tshwanang le tlhabololo kgotsa botsogo jwa sechaba, go sa kgatlhelesege gore aa ke mo diemong tse eleng gore ditshwanelo di tlhaloganyesega ele dilo tse di tswang gosele e bile di baka tlhakatlhanyo kgotsa jang.
Mo bukeng e ke sa tswang go e kwala , ke itebaganya le Aferika wa sub-Sahara, eleng lefelo le le amilweng thata ke HIV, mme ke botsa gore: ke eng makgotla a a dirang le HIV a tlhalosa dikgang tsa one a dirisa puo ya ditshwanelo tsa setho? Tlhopo e ya bone ba e tlhaloganya jang? Ba akanya seabe sa yone e tla nna se se kae? Karabo ya potso e e ka nna ya hakgamatsa bangwe: tshwetso ya go dirisa ditshwanelo e tlhotlheleditswe ke tumelo ya motho eseng gore ke se seneng se lopiwa ke barotloetsi, e bile ntleng le seabe se se ka nnang teng, ka fa semolaong, ke bomosola jwa go bua ka ditshwanelo tsa motho jo babueledi ba boneng bo le botlhokwa.
Ke sekasekile mekgatlo e e ikemetseng ka nosi ele boferabongwe go tsweng mo mafatsheng a le mane (Ghana, Uganda, Aferika Borwa, Botswana) mo dikarolong tse tharo tsa kgalo ya Aferika sub-Sahara (Bophirima jwa Aferika, Botlhaba jwa Aferika, Borwa jwa Aferika). Kanamo ya mafatshe a e supa makgotla a a ikemetseng ka nosi a a berekelang mo diemong tse di farologanyeng, le mo ditekanyetsong tse di farologanyeng (mo dikgaolong, lefatsheng, mafelo). Go dira tshwantshanyo e tsamaelane, ke tlhopile makgotla a a farologanngwang ke kafa a dirisang ditshwanelo tsa setho ka teng mo puelelong. Ditshekatsheko tse di ikaegile ka dipotsoloso tse 145 tse di tseneletseng tse ke di dirileng le mekgatlo e, le e mengwe e e amanang le tiro ya yone, le go dira dipatlisiso tse di maleba mo ditirong, dipampiri le dipolokelo tsa bobegadikgang.
Le sebakeng sa dingwaga di feta masome a mabedi, barotloetsi ka madi ntse ba galaletsa thulaganyo ya ditshwanelo tsa setho. Tota lefa patlisiso yame e sa ganane le botlhokwa jwa barotloetsi ba ba anameng le lefatshe ka bophara, mme e bontsha gore ditopo tsa morotloetsi di ne di sa rotloetse maitlhopelo a mokgatlo a go dirisa leano la ditshwanelo tsa setho mo go kalokalo. Ditlhopha tse di neng di ammanngwa thata le leano le ga di aka tsa latlhegelwa ke kgatlhego fa di simolola go sa nna bommamoratwa ba barotloetsi, e bile kgatlhego e ene ya seka ya latlhegelwa kgotsa ya oketsegelwa ke serodumo fa thotloetso e fetoga. Mekgatlo e mennye le e metona mo puelelong ya ditshwanelo tsa setho e arologana baroetloetsi. Gape ditlhopha ka bontsi di nale barotloetsi ba le mokawana, mme e bile barotloetsi ba nako e ntsi, ba rotloetsa dingwe ditiro tsa mokgatlo eseng mokgatlo ka bo one. Morotloetsi yo esi ga se gantsi a ka laolela mokgatlo gore o ka tlhopha mofuta ofe wa pueledi.
Mme fela, kgang yame ke gore mekgatlo e tlhopha ditshwanelo tsa setho segolobogolo ka ntlha ya mabaka a a amanang le mokgatlho ka bo one, mme se se bontsha tlhakano ya dintlha tse di utlwalang e bile di le mo tsamaisong. Tse di tshwanetseng go nna teng go dira gore mokgatlo o kgone go tlhopa thulaganyo ya tiriso ya puo ya ditshwanelo di akaretsa go nna teng ga moeteledipele yo o itseng ka ditshwanelo tsa setho, mme eleng gore ditshwanelo ga se dilo tse di tlhagelelang thata mo mananeong a sechaba, mme fela di nne penagare ya thulaganyo e e letlang kamano ya babereki kgapetsakgapetsa. Mo diemong tse eleng gore ditshwanelo tsa setho ga go buiwe ka tsone thata, ditlhopha di kgona go tswelelela pele fela ka gore di nale “bagaka ba ditshwanelo” ba ba nonofileng. Baeteledipele ba go nna jalo ba kgona go sireletsa ngwao ya ditshwanelo mo makgotleng., mme kwa phelelong ba kgone go ngoka badiri ba ba nang, kgotsa ba ba tlang kgatlhegelang go tshwana le baeteledipele ba bone.
Mo ditlhopheng tse di dirisitseng pueledi ya ditshwanelo tsa setho thata, go ne go supagala gore mongwe o dumela thata mo thulaganyong e. batsayakarolo mo potsolotsong le bone ga ntsi ba ne ba tlhalosa tiriso ya bone ya puo ya ditshwanelo tsa setho go ya ka se ba se dumelang-mme gantsigantsi ba fa dikarabo tse di telele e bile di tswa mo boteng jwa dipelo tsa bone ba tlhalosa fa ditshwanelo tsa setho ele pinagare ya serite le bokao jwa bone. Mongwe wa batsayakarolo ba potsolotso o tlhalositse tiriso ya ditshwanelo tsa setho ka lekgotla la gagwe jaana:
Fa di tlotlwa jaana ditshwanelo tsa setho, ga go sepe se se palang. Akere re tshela ka ntlha ya ditshwanelo tsa setho? ….. Go sa kgatlheledege gore ga di utlwalesege go le kae, mme fela o na le ditshwanelo tsa setho tse di tshwanetseng go tlotlwa. Batho ga ba tshwanela go go gataka. Serite sa gago ke yone toro ya gago ……Ka gore serite ke sone tshwanelo ya setho. Go tla le go tshela ga gago ole motho. Ga di seyo, o ile go tsewa o se sepe.
Go nale go tsewa jaaka setlhogo kgotsa leano, ditshwanelo di ne di tlhaloganngwa ele selo se se anameng le lefatshe ka bophara mme di itshegeditse ka tumelo e e nonofileng- e e ka nnang ya tshwantshanngwa le tumelo ya semodimo.
Ke ne ke solofetse gore ditlhopha di tla tlhopha ditshwanelo pele ga mafoko a a dirisiwang ka gore ditshwanelo di gokaganye le tirigatso ya molao ka mokgwa o eleng gore ditlhabololo le botsogo jwa sechaba tsone ga di jalo. Kene ke akantse gore gongwe go tlhopha ditshwanelo tsa setho go ne go itsetsepeletse mo tsholofelong ya go tsiboga ga puso le boikarabelo jwa semolao. Mme fela ka maswabi, batsayakarolo mo potsolotsong ba bonye botlhokwa bogolo jwa ditshwanelo tsa setho ele go fa motho dithata fa a setse a tlhoka thuso ya bongaka. Ba bonye ditshwanelo ele thulaganyo e e fang bao ba ba tshelang le HIV dithata tsa go lopa ditirelo tse di ba lebaganyeng, le go tsenya dikopo ba le mo maemong a a nang le dithata e bile go le maleba, eseng fela go kopa mo go bokoa e bile ka boitlhobogo.
Mongwe wa batsayakarolo mo potsolotsong o tlhalositse phetogo maikutlo e, e areng e patile thulaganyo ya pueledi ka ditshwanelo tsa setho, “mo ditlhaloganyong tsa batho” e tsisa mogopolo wa gore “ba na le tshwanelo ya go lopa tse di botoka.” Batsayakarolo ba nankotse ditopo tse: “Fa o re, ‘Ke tshwanelo yame ya semolao, ngaka. Ga ke tswe fa ke sa alafiwa,’ ka jalo ngaka o tla tlhomamisa gore o bona kalafi […] Ba ka se dire phoso.”.
Le fa nopolo e e dirisitsweng fa godimo e tswa kwa Aferika Borwa, kwa eleng gore ditshwanelo tsa botsogo di akareditswe mo Molaong Motheo, batsayakarolo mo potsolotsong go tswa kwa mafelong a mangwe kwa eleng gore se ga se mo molaong le bone kgang ba e bona fela jaana. Ba bone puo ya ditshwanelo ele selo se se fetolang batho go tsweng mo go nneng baamogedi fela ba tlhokomelo go nna batsayakarolo ba ba bonalang e bile ban ale seabe mo botsogong jwa bone, mme e bile ka go nne ba tsenya letsogo ba na le tshwanelo ya go lopa ditirelo mo pusong.
Patlisisiso e e bontsha gore “ditshwanelo tsa setho” di ka ntsha dipoelo tse di nang le seabe se se botlhokwa mo mafelomg a eleng gore baithuti ka ditshwanelo ga segantsi ba tsenya leitlho mo go one. Mo godimo ga ditiro tse di dirwang ke puso le mafelo a maemo a a kwa godimo jaaka Lekgotla la Dichabachaba le makgotla tshekelo, batho ba tshegeditse ditshwanelo tsa setho mo ditirisanyong tsa bone tsa letsatsi le letsatsi ka ditsela tse di ka rotloetsang matshelo a bone mo go siameng. Patlisisiso e e akanya gore pueledi ya ditshwanelo tsa setho e ama ka tsela e e pharologanyo ka gore e fetola ka fa motho a lebang ka teng dithatamabapi le puso le go letlelela batho go lopa ditirelo ba le mo maemong a a nang le thata. Bao ba ba itseng ka pueledi ya ditshwanelo tsa setho go kaiwa ele bone ka yang go lopa ditirelo tsa tlhokomelo ya botsogo, go itsesiwe ka ditshwanelo tsa bone, go botsa dipotso ka batlisi ba ditirelo tsa tlhokomelo ya botsogo, go ntsha dingongorego ka tiego kgotsa itlhokomoloso ya ditirelo.
Tse di lemogilweng ke patlisiso e di ka nna le seabe mo botsogong jwa sechaba, ka gore ka fa go begwang ka teng gore ditshwanelo tsa setho di ka fetola boitshwaro go tlisa mogopolo wa gore twelo ditshwanelo go remeletswe mo ditshwanelong tsa setho e ka tswa ele selaodi se se siameng mme se itlhokomolositswe.
Kristi Heather Kenyon ke porofesori yo o fa gare wa dithuto tsa Ditshwanelo tsa Setho kwa Yunibesiting ya Winnipeg mo sekolong sa Global College. Tiro ya gagwe e rotloeditswe ke gore a bo a kile a bereka mo dikarolong tsa ditshwanelo tsa setho le tlhabololo ya bone mo kgaolong ya Borwa jwa Aforika le Borwa Botlhaba jwa Asia.


text:
Dr Peter Magubane, mmegadikgang wa ditshwantshô yo o itsegeng boditšhabatšhaba, o belegwe ka di 18 Ferikgong 1932 kwa Vrededorp mme a godisetswa kwa Sophiatown. O ne a kgothatswa ke batsayaditshwantshô fa rraagwe, morekisi wa mo mmileng wa maungo, a sena go mo rekela setsayaditshwantshô sa Kodak Brownie fa Peter e ne e santse e le ngwana wa sekolo.
Bodiri jwa gagwe jwa batsayaditshwantshô bo simolotse ka motsi wa kgaratlho ya Afrika Borwa go bona temokrasi. Bodiri jwa ga Dr Peter Magubane jwa batsayaditshwantshô jwa porofešenale bo simolotse ka 1955 morago ga gore a bone tiro kwa Drum magazine jaaka mokgweetsi le morongwa.
Moragonyana o ne a bona tiro jaaka mothusi wa mo phaposing e e tlhatswetsang ditshwantshô, a thusa Jurgen Schadeberg. Tiro ya ntlha e kgolo e a e neilweng e ne e le ya go bega ka kopano-kgolo ya African National Congress ya 1955. O dirisitse setsayaditshwantshô sa gagwe go tsaya ditshwantshô tsa maitemogêlô le dikgaratlho tsa bantsho ba Afrika Borwa ka motsi wa tlhaolele.
Ditshwantshô tseno di fitlheletse bobegadikgang jwa lefatshe mme tsa bo bontsha botlhoka-tshiamiso jo bo diragetseng mo Afrika Borwa ka nako eo. Eno ke kgang ya monnatia yo o neng a utlwile botlhoko gore dingwe tsa ditshwantshô tsa gagwe ga di a fitlhelela bobegadikgang jwa lefatshe ka ntlha ya gore lepodisi le mo pateleditse go senola filimi ya setsayaditshwantshô sa gagwe mo leseding, gona le go utlwa botlhoko gore lona lepodisi leo le mo thubile nko.
Peter o ne a le teng go gatisa ka setsayaditshwantshô sa gagwe ditshupetso kgatlhanong le melao ya dipasa, kgolô ya Umkhonto we Sizwe, go tshwarwa ga Nelson Mandela, Tsheko ya Rivonia, kiletso ya ANC, dikhuduego tsa kwa Sharpeville, kgolô ya Black Consciousness Movement ya ga Steve Biko, le ditsogô-kgatlhanong tsa baithuti kwa Soweto. Kwa ditsogô-kgatlhanong tsa kwa Soweto, o boleletse baithuti ba ba neng ba tsaya karolo mo dikhuduegong gore “Kgaratlho e e senang kgatiso ga se kgaratlho”.
Ka ntlha ya go nna le seabe ga gagwe mo ditsogô-kgatlhanong tsa kwa Soweto, ntlu ya gagwe e ne ya senngwa ka molelô mme o ne a tshwarwa le babegadikgang ka ênê ba bangwe ba bantsho sebaka sa matsatsi a le 123. Kopô ya gagwe ka 1957 ya gonna leloko la Photographic Society of South Africa ya basweu fela e ne ya ganwa.
Batsayaditshwantshô ba Drum ba ne ba tlhoma Progressive Photographic Society e e neng e sa tlhophe ka go ya ka mmala. Ka 1961. Dr Magubane e ne e ke motsayaditshwantshô wa ntlha wa montsho mo Afrika Borwa go tshwara dipontsho tse e leng tsa gagwe.
Bathapi ba gagwe kwa Rand Daily Mail ba ne ba mo agela phaposi e e tlhatswetsang ditshwantshô e e leng ya gagwe. Melao ya Afrika Borwa ka nako eo e ne e sa letle gore a dirise phaposi e e tlhatswetsang ditshwantshô e le nngwe le badirammogo ka ênê ba basweu.
E ne e le motsayaditshwantshô wa ntlha wa montsho kwa lekwalodikgang leno mme o ne a thapilwe teng go simolola ka 1967 go fitlha ka 1980. Se se akaretsa taelô-kganetso ya dingwaga di le 5 go fitlha ka 1975. Ka motsi onô o itemogetse matsatsi a le 98 a bogolegwa-nosi le dikgwedi di le tharo mo kgolegelong.
Dr Magubane o itemogetse gape tlhorontsho, dipetso, dintho tsa marumo a tlhabolo ya diphologolo, le paka tse telele tsa go tshwarwa le go botsolotswa. O ne a thuntswa makgetho a le somesupa kwa phitlhong ya moithuti kwa Natalspruit. O ntse matsatsi a le 586 jaaka mogolwega-nosi ka 1969. O fitlhetse sepodisi setsayaditshwantshô sa gagwe. O ne a se fitlha mo Beibeleng e e gwailweng, ka mo gare ga baki ya gagwe, lebôkôsô la maši kgotsa mo halofong ya senkgwe.
O ne a itira yo o jang senkgwe fa a tsaya ditshwantshô. O ntse nakwana kwa London go sale gale ka bo-1960 mme a direla Time Magazine mo magareng ga 1978 le 1980. O ntse gape nakwana kwa New York go simolola ka 1980. O diretsa gape dikgatisô di etsa National Geographic, Life, New York Times, Washington Post, Paris Match le Sports Illustrated. United Nations le yona e sale ya nna modirisi wa gagwe. Kamanô ya gagwe le Nelson le Winnie Mandela, ka tiro le jaaka tsala, e simolotse ka bo-1950.
E ne e le motsayaditshwantshô wa semmuso wa ga Madiba go simolola ka nako ya go gololwa ga gagwe go fitlha mo dingwageng tsa ntlha tsa gagwe mo botautoneng. Dr Magubane o gatisitse dintwa tse di matswakabele tsa bosemorafe le tsa boselefatshe tsa morago ga phetogelo ya Afrika Borwa go temokrasi. Dr Magubane o kaya fa tlotlomatsô e kgolo e a e boneng e le ya South African Order of Meritorious Service ya Silver Class II, e a e abetsweng ke Tautona Nelson Mandela.
O itswe ka nako di le dintsi ka go baya setsayaditshwantshô sa gagwe kwa thoko go thibela polao ya batho. Ka ntlha ya seno o ne a abelwa American National Professional Photographers Association Humanistic Award. E ne e le montsho wa ntlha wa moAfrika-Borwa go fenya Press Photo of the Year ka 1958.
O na le makwalo a bongaka a tlotlomatsô a le robongwe mme o abetswe Cornel Cappa Lifetime Achievement Award go tswa go International Center of Photography kwa New York.
Dikabô tse dingwe di akaretsa Robert Capa Award, Special Missouri Honor Medal for Distinguished Service in Journalism, Martin Luther King Luthuli Award, Lifetime Achievement Award go tswa go Mother Jones Foundation le Leica Cameras, mmogo le Fellowship ka Tom Hopkinson School of Journalism and Cultural Studies kwa University of Wales.
Dikabô tsa go sale gale fa gae di akaretsa kabô ya matsetseleko mo bobegadikgang e e rebotsweng ke Walter Cronkie mme ya etleletswa ke Stellenbosch Farmers' Winery.
Dr Magubane o dirile dipontsho makgetlhô a le mabedi tsa ditshwantshô di le 100 tse a di kayang fa e le tse di gaisang tota tsa Nelson Mandela: lwantlha kwa kopanong ya United Nation kwa Poland, kwa teng dipontsho di butsweng ke tautona ya maloba ya Poland e leng Lech Walesa. Dipontsho tsa bobedi di rulaganyeditswe mo pakeng ya 1 Phukwi go fitlha ka 30 Lwetse 2018 kwa kgorong ya Nelson Mandela Gateway go ya kwa Robben Island. Ditshwantshô tseno filwe ke Dr Peter Magubane jaaka mpho go Nelson Mandela Foundation.


text:
11Salomo morwa Dafita a itiisa bogosing jwa gagwe, mme Morena, Modimo wa gagwe, a nna nae, a mo dira yo mogolo mo go feteletseng.
2Letsatsi le lengwe Salomo a bua le Baiseraele botlhe le balaodi ba dikete le ba makgolo le baatlhodi le baetapele botlhe ba Iseraele, e bong ditlhogo tsa dikgoro, 3a ba a ya kwa thoteng ya tlhabelo ya Gibeone, a na le phuthego yotlhe; gonne teng go ne go le Tempelana ya Boipontsho ya Modimo, e Moše motlhanka wa Morena o neng a e dirile kwa sekakeng.
21:29
4Le gale Letlole la Modimo lone Dafita o ne a le tsere kwa Khiriathe-Jearime, a le isa felong fa a go le baakanyeditseng kwa Jerusalema; ka gonne o ne a le tlhometse tente teng.
15:3,28
16:1
5Mme aletare ya kgotlho e e neng e dirilwe ke Besalele morwa Uri morwa Hure yona e ne e le teng fa pele ga Tempelana ya Morena, mme Salomo le phuthego ba mo obamela teng.
6Salomo a dira ditlhabelo teng mo aletareng ya kgotlho fa pele ga Morena e e leng ya Tempelana ya Boipontsho, a dira ditlhabelo tsa phiso di le 1 000 mo go yona.
7Bosigo joo Modimo wa ipontsha mo go Salomo, wa mo raya wa re: “Kopa se o ratang ke se go naya.”
8Salomo a raya Modimo a re: “O diretse Dafita rre ka bopelotlhomogi jo bogolo; o bile o ntirile kgosi mo boemong jwa gagwe. 9Jaanong Morena Modimo, dirafatsa se o se solofeditseng Dafita rre; gonne o ntirile kgosi ya morafe o mogolo o o kana ka lerole la lefatshe. 10Ka moo he, mphe botlhale le tlhaloganyo gore ke itse go dira ka tshwanelo fa pele ga morafe o; go seng jalo go ka kgona mang go busa morafe o mogolo o wa gago?”
11Mme Modimo wa raya Salomo wa re: “E re ka selo se, se le mo pelong ya gago, mme o sa kope khumo le matlotlo le tlotlo le e seng loso lwa ba ba go tlhoileng, le gona o sa kope botshelo jo boleele, mme o ikopela botlhale le tlhaloganyo gore o tle o itse go busa morafe wa me o ke go dirileng kgosi ya ona, 12ka moo o newa botlhale le tlhaloganyo. Le gona ke tla go naya khumo le matlotlo le tlotlo tse di neng di sa tsholwa ke dikgosi tse di neng di le pele ga gago; le gona ga di kitla di bonwa ke ope sehularong sa gago.”
13Mme Salomo a tloga kwa thoteng ya tlhabelo e e kwa Gibeone, kwa Tempelaneng ya Boitshepo, a boela kwa Jerusalema, a busa Iseraele teng.
14Salomo a ikgobokanyetsa dikoloi tsa ntwa le bapalami ba dipitse; o ne a na le dikoloi tsa ntwa di le 1 400 le bapalami ba dipitse ba le 12 000; a ba baya kwa metseng ya dikoloi le mo Jerusalema fa kgosing.
15Kgosi ya dira gore go nne selefera le gouta mo Jerusalema tse di kana ka mafika; ya ntsifatsa mesetere gore e lekane ka bontsi le megokare e e kwa nageng e e kwa tlase.
16Dipitse tsa ga Salomo di ne di tswa kwa Egepeto le kwa Kgoa; barekedi ba kgosi ba di reka kwa Kgoa ka madi. 17Ba reka koloi kwa Egepeto ka diselefera di le 600, le pitse ka di le 150; ba di mo rekela jalo go ya go di rekisa le mo dikgosing tsotlhe tsa Bahethe le mo dikgosing tsa Siria.


text:
171Taelo ya Modimo ka ga Damaseko:
“Bonang, Damaseko o a tlosiwa, e sa tlhole e le motse, mme e tla nna marope fela.
Amose 1:3
2Metse ya Aroere e a tlogelwa; matsomane a tla fula, a botha teng, go se yo o a tshosang. 3Go tla tlosiwa phemelo mo Eferaime le bogosi mo Damaseko. Masalela a Siria a tla dirafalelwa ke se se tla dirafalelang kgalalelo ya Baiseraele.” Go bua Morena wa masomosomo.
4“E tla re mo metlheng eo kgalalelo ya Jakobe e fokotsege, mmele wa gagwe o o nonneng o ote. 5Go tla dirafala jaaka fa morobi a sopaanya dinono tsa mabele, fa letsogo la gagwe le roba diako; go tla dirafala jaaka fa motho a sela diako mo mokgatsheng wa Refaime. 6Mme go tla tlogelwa maronopo jaaka fa go tshikinngwa ditlhare tsa olefa: Maungo a mabedi gongwe a mararo kwa godimo mo setlhoeng sa setlhare, a mane gongwe a matlhano mo dikaleng tsa setlhare se se ungwang.” Go bua Morena, Modimo wa Iseraele.
7Ka letsatsi leo motho o tla leba Mmopi wa gagwe; matlho a gagwe a tla tlhokomela Moitshepi wa Iseraele. 8Mme ga a nke a leba dialetare tse e leng tiro ya diatla tsa gagwe, le e seng go tlhokomela tse di dirilweng ke menwana ya gagwe, e leng medimako ya Ašera le majwe a a motloutlo a letsatsi.
9Ka letsatsi leo metse e e femetsweng ya gagwe e tla nna jaaka matlotla mo sekgweng le jaaka setlhoa sa thaba, tse di tlogetsweng ka ntlha ya go tshaba Baiseraele, mme e tla nna sekaka fela. 10Gonne o lebetse Modimo o o go thusang, o sa gakologelwe lefika le e leng botshabelo jwa gago. Ka moo o ka tlhoma ditlhongwa tse di kgatlhang, wa jwala matlhogela a sele.
11Ka letsatsi le o di jwalang ka lone, o ka di agelela ka logora; ka moso o ka tlhogisa dijwalo tsa gago. Mme e tla re ka letsatsi la bolwetse le la botlhoko jo bo sa foleng kotulo e bo e nyeletse.
12A modumo wa merafe e mentsi e e dumang jaaka go suma lewatle! A loratla lwa ditšhaba tse dikgolo tse di gwasang jaaka go gwasa metsi a magolo! 13Merafe e tla duma jaaka go gwasa metsi a mantsintsi, mme e tla re Morena a sena go e kgalemela, e tshabele kwa kgakala, e lelekwe jaaka moko o gogolwa ke phefo mo dithabeng le jaaka matlakala a tsewa ke ledimo. 14E tla re go le mantsiboa go nne therego, mme e re bosigo bo ise bo se, ba bo ba sa tlhole ba le teng. Ke se se tla dirafalelang ba ba re thukhuthang; ke kotlo ya ba ba re amogang di-tsa-rona.


text:
31Mojuta jaanong o gaisa ba bangwe ka eng, gongwe thuso ya thupiso ke eng? 2Ke e kgolo mo ntlheng tsotlhe; gonne ga ntlha: ba neetswe Lefoko la Modimo.
Doit. 4:7,8
Pes. 147:19,20
3Jaanong go ka tweng? A ke go re, fa bangwe ba ne ba sa ikanyege, go-sa-ikanyegeng ga bone go ka dirolola boikanyego jwa Modimo?
11:29
2 Tim. 2:13
4Le go ka! Mme go tshwanetse ga nna jaana: Modimo o boammaaruri, mme motho mongwe le mongwe ke moaki, jaaka go kwadilwe ga twe:
“Gore o tle o fitlhelwe o siame
mo mafokong a gago,
o fenye, fa o bewa molato.”
51:6
5Fa jaanong tshiamololo ya rona e tlhomamisa tshiamo ya Modimo, re ka reng? A Modimo o a bo o siamolola, fa o re galefela? Ke bua ka mokgwa wa batho. 6Le go ka! Gonne fa go ka bo go ntse jalo, Modimo o ka atlhola lefatshe jang?
7Fa boammaaruri jwa Modimo bo totafaletse kgalalelong ya ona ka maaka a me, ke tla bo ke sa ntse ke sekisediwang jaaka moleofi? 8A ga re ka ke ra bua bogolo ra re: “A re direng bosula gore molemo o tswe mo go jona!” jaaka bangwe ba sotla ka rona ba re, re bua jalo? Bao ke ba petso e ba tshwanetseng.
9Jaanong go ka tweng? A re gaisa ba bangwe? E seng ka gope; gonne re setse re supile gore Bajuta le Bagerika botlhe ba mo taolong ya boleo,
2:24
10jaaka go kwadilwe ga twe:
“Ga go ope yo o siameng,
le e seng a le mongwe fela.
53:2-4
11Ga go ope yo o tlhaloganyang,
ga go ope yo o batlang Modimo.
12Botlhe ba fapogile,
botlhe mmogo ba tlhobosegile;
ga go ope yo o dirang molemo,
ga a yo
le e seng a le mongwe fela.
13Memetso ya bone
ke mabitla a a butsweng;
ba tsietsa ka diteme tsa bone.
Botlhole jwa dinoga
bo mo melomong ya bone.
140:4
14Magano a bone
a tletse thogako le bogalaka.
15Dinao tsa bone
di bofefo go tsholola madi.
16Tshenyo le pogiso
di mo ditseleng tsa bone,
17mme tsela ya kagiso
yona ga ba e itse.
18Ga ba boife Modimo jaaka
o le fa pele ga matlho a bone.”
19Mme jaanong re itse gore dilo tsotlhe tse molao o di buang, o di bua le bone ba ba mo taolong ya molao gore molomo mongwe le mongwe o thijwe, mme lefatshe lotlhe le nne molato fa pele ga Modimo.
Bagal. 3:22
20Ke ka moo go se nang motho ope yo o tla siamisiwang fa pele ga ona ka ditiro tsa molao; gonne molao o re naya kitso ya boleo.
Bagal. 2:16
Baroma 7:7
21Mme jaanong tshiamo ya Modimo e senotswe kwa ntle ga molao, e supilwe ke molao le baporofeti,
22e bong tshiamo ya Modimo e e bonwang ka go dumela mo go Jesu Keresete, mme ke ya botlhe ba ba dumelang; gonne ga go na pharologanyo epe; 23gonne botlhe ba leofile, ba tlhoka tlotlo fa pele ga Modimo,
5:2
24mme ba ka siamisiwa fela ka boitshwarelo jwa ona ka kgololo e e mo go Keresete Jesu,
Baef. 2:8
25yo Modimo o mmeileng go nna thuanyo ka madi a gagwe e e bonwang ka tumelo, gore go supiwe tshiamo ya ona ka ntlha ya go tlhokomologa maleo a a dirilweng pele, Modimo o ntse o iphapaantse
Baheb. 4:16
26gore o tle o supe tshiamo ya ona mo sebakeng seno, e nne ona o o siameng, o o siamisang ene yo o dumelang mo go Jesu.
27Mme jaanong ipelafatso e kae? E latlhetswe kwa ntle. E le ka molao ofe? A ke wa ditiro? Nnyaya, ke ka molao wa tumelo.
28Ke ka moo re kayang gore motho o siamisiwa ka tumelo fela, e seng ka ditiro tsa molao.
29A kampo Modimo ke Modimo wa Bajuta fela? A ga se wa Baditšhaba le bone? Ee, ke wa Baditšhaba le bone,
30ka e le gore Modimo ke o le mongwe fela; ba ba rupileng o tla ba siamisa mo tumelong, le ba ba sa rupang o ba siamisa ka tumelo.
31Jaanong a ke go re, re dirolola molao ka tumelo? Le go ka; tota re tlhomamisa molao.
4:3
8:4
Math. 5:17


text:
Published
0 1705 0
[Verse 1] Silvere le gauta Ga kena yona E mpa ke honeela se ka pelong yaka Kere silvere le gauta Ga kena yona E mpa ke honeela se ka pelong yaka [Chorus] Kere Modimo ke eo E keya dumela Kere Modimo ke eo E keya dumela Kere Modimo ke eo E keya dumela Kere Modimo ke eo E keya dumela Kere Modimo ke eo E keya dumela [Verse 2] Kere silvere le gauta Ga kena yona Empa ke ho nehela se selling ka pelong yaka Kere silere le gauta Ga keen yona Empa ke ho nehela se selling ka pelong yaka Kere Modimo ke eo E keya dumela Kere Modimo ke eo E keya dumela


text:
91Jaanong Modimo wa tshegofatsa Noa le bomorwawe, wa ba raya wa re: “Atang lo ntsifale lo tlale ka lefatshe! 2A diphedi tsotlhe tsa lefatshe le dinonyane tsotlhe tsa legodimo di lo boife, di lo tshabe; di neetswe mo diatleng tsa lona mmogo le tsotlhe tse di gagabang fa fatshe le ditlhapi tsotlhe tsa lewatle. 3Tsotlhe tse di phelang e tla nna dijo tsa lona; ke di lo file tsotlhe fela jaaka ditlhogi tse ditala.
Bakol. 2:16
4Fela lo se ka lwa ja nama e e nang le bophelo jwa yona, e bong madi a yona.
5Mme madi a lona a e leng maphelo a lona ke tla a busolosetsa; ke tla a busolosetsa mo sebateng sengwe le sengwe le mo seatleng sa motho. Ke tla busolosetsa bophelo jwa motho mo seatleng sa motho-ka-ene.
Gen. 4:11
6Yo o tshololang madi a motho, le ene madi a gagwe a tla tshololwa ke batho; gonne Modimo o dirile motho ka fa setshwanong sa ona.
Lef. 24:17
Math. 26:52
Tshen. 13:10
Gen. 1:27
7“Mme lona, atang lo ntsifale; farafarang mo lefatsheng, lo tlale mo go lone!”
8Modimo wa raya Noa le bomorwawe wa re: 9“Bonang, ke tlhomamisa kgolagano ya me le lona le losika lwa lona morago ga lona;
10ke e tlhomamisetsa le dilo tsotlhe tse di phelang tse di nang le lona; e bong dinonyane le diruiwa le diphologolo tsotlhe tsa lefatshe tse di nang le lona; le tsotlhe tse di duleng mo mokorong, e leng diphedi tsotlhe tsa lefatshe.
11Ke tlhomamisa kgolagano ya me le lona ka re: Ga go kitla go tlhola go nyelediwa nama epe ka metsi a morwalela; morwalela wa metsi ga o kitla o tlhola o nna teng gape go senya lefatshe.”
12Modimo wa ba wa re: “Sesupo sa kgolagano e e sa khutleng e ke e dirang fa gare ga me le lona le dilo tsotlhe tse di phelang tse di nang le lona ke se: 13Motshewabadimo wa me ke o beile mo marung gore e nne sesupo sa kgolagano fa gare ga me le lefatshe. 14Jaanong e tla ne e re fa ke kgobokanya maru kwa godimo ga lefatshe, motshewabadimo o bonale mo marung. 15Foo ke tla gopola kgolagano ya me e e leng teng fa gare ga me le lona le diphedi tsotlhe. Metsi ga a kitla a tlhola a nna morwalela o o senyang nama yotlhe. 16Jaanong e tla ne e re fa motshewabadimo o le mo marung, ke o lebe go ikgakolola kgolagano e e sa khutleng e e fa gare ga Modimo le mewa yotlhe e e phelang mo nameng yotlhe e e mo lefatsheng.” 17Modimo wa raya Noa wa re: “Ke sona sesupo sa kgolagano e ke e tlhomamisitseng fa gare ga me le nama yotlhe e e mo lefatsheng.”
18Bomorwa Noa ba ba duleng mo mokorong ke Seme le Hame le Jafethe; mme Hame ke rraagwe Kanana. 19Ba bararo ba ke bona bomorwa Noa; batho botlhe ba ba mo lefatsheng ba tswa mo go bone.
20Jaanong Noa a simolola go nna molemi wa masimo; a dira tshimo ya moweine. 21Mme ya re a sena go nwa weine, a tlhapelwa, a robala mo tenteng ya gagwe a sa ikatega. 22Ke fa Hame rraagwe Kanana a bona bosaikatega jwa ga rraagwe, a ya a bolelela bomorwa-rraagwe ba babedi ka fa ntle. 23Mme Seme le Jafethe ba tsaya kobo, ba e baya mo magetleng a bone babedi, ba kata ka sa morago, ba bipa bosaikatega jwa ga rraabo, ba ntse ba fapositse difatlhego tsa bone gore ba se bone bosaikatega jwa ga rraabo. 24Mme ya re Noa a sena go tlhaphogelwa, a thanya, a utlwela se morwawe yo mmotlana a se mo diretseng, 25a bua a re:
“A go hutsiwe Kanana;
a a nne motlhanka wa
batlhanka mo go bomorwa-rraagwe!”
26A ba a re:
“A go bakwe Morena
Modimo wa ga Seme,
mme Kanana e nne motlhanka
wa gagwe!
27A Modimo o bulele Jafethe
mafatshe,
a a nne mo ditenteng tsa ga
Seme,
mme Kanana e nne motlhanka
wa gagwe!”
28Noa o phedile dinyaga di le 350 morago ga morwalela wa metsi. 29Malatsi otlhe a ga Noa ya nna dinyaga di le 950; ke fa a swa.


text:
23 Fa o nna fa fatshe gore o je le kgosi,Sekaseka ka kelotlhoko se se fa pele ga gago;2 ItshwareFa e le gore o eletsa go ja thata.3 O se ka wa eletsa dijo tsa gagwe tsa maemo,Gonne ke dijo tse di tsietsang.4 O se ka wa dira ka natla e le gore o nne le dikhumo.+Ema mme o bontshe temogo.*5 Fa o latlhela matlho a gago kwa go tsone, ga di yo,+Gonne di tla tlhoga diphuka jaaka ntsu di bo di fofela kwa loaping.+6 O se ka wa ja dijo tsa motho yo o timanang;*O se ka wa eletsa dijo tsa gagwe tsa maemo,7 Gonne o tshwana le motho yo o kwalang lenaane la dikoloto.O go raya a re, “Ja o bo o nwe,” mme tota a sa rate.*8 O tla tlhatsa se o se jeleng,E bile mafoko a gago a go leboga e tla bo e le a lefela.9 O se ka wa bua le sematla,+Gonne se tla nyatsa botlhale jwa mafoko a gago.+10 O se ka wa sutisa letshwao la molelwane le le sa bolong go tlhomiwa,+Kgotsa wa tsena mo tshimong ya dikhutsana.*11 Gonne Mofemedi* wa bone o nonofile;O tla ba femela a bo a go atlhola.+12 Dira gore pelo ya gago e reetse kotlhaoLe gore tsebe ya gago e reetse mafoko a kitso.13 O tshwanetse go otlhaya ngwana* wa gago.+Fa o mo itaya ka thupa, ga a kitla a swa.14 O mo iteye ka thupa,Gore o mo golole mo Lebitleng.*15 Morwaaka, fa pelo ya gago e nna botlhale,Pelo ya me e tla itumela.+16 Dikarolo tsa me tse di kwa tengteng* di tla itumelaFa molomo wa gago o bua se se siameng.17 A pelo ya gago e se ka ya fufegela baleofi,+Mme a e boife Jehofa letsatsi lotlhe,+18 Foo o tla nna le bokamoso jo bo molemo+E bile tsholofelo ya gago ga e kitla e kgaolwa.19 Reetsa morwaaka, mme o tlhalefe,O bo o kaele pelo ya gago mo tseleng e e siameng.20 O se ka wa nna le ba ba nwang beine bobe,+Le ba ba jang nama bobe,+21 Gonne letagwa le yo o jang bobe ba tla humanega,+Le motho yo o ratang boroko o tla apara makgasa.22 Reetsa rrago yo o dirileng gore o tsholwe,E bile o se ka wa nyatsa mmago fela ka gonne a tsofetse.+23 Reka* boammaaruri mme le ka motlha o se ka wa bo rekisa,+O reke le botlhale le kotlhao le tlhaloganyo.+24 Rre o tla itumela fa morwawe a siame;Ruri o tla itumela fa morwawe a le botlhale.25 Rrago le mmago ba tla itumela,Le ene yo o go tshotseng o tla itumela.26 Morwaaka, nneye pelo ya gago,E bile e kete o ka itumedisiwa ke go latela sekao sa me.+27 Gonne mogwebakammele ke khuti e e botengE bile mosadi yo o dirang boitsholo jo bo sa siamang* ke sediba se sesesane.+28 O lalela jaaka senokwane;+O oketsa palo ya banna ba ba sa ikanyegeng.29 Ke mang yo o bogisegang? Ke mang yo o sa ritibalang?Ke mang yo o nang le dikgotlhang? Ke mang yo o ngongoregang?Ke mang yo o nang le dintho kwantle ga lebaka? Ke mang yo o nang le matlho a a letobo?30 Ke ba ba fetsang lobaka lo loleele ba a nwa beine;+Ba ba senkang* beine e e tlhakantsweng.31 O se ka wa leba mmala o mohibidu wa beineFa e ntse e phatsima mo koping e bile e le monate fa o e e nwa,32 Gonne kwa bofelong e loma jaaka noga,E bile e ntsha botlhole jaaka lebolobolo.33 Matlho a gago a tla bona dilo tse di sa tlwaelegang,Le pelo ya gago e tla bua dilo tse di sokameng.+34 Mme o tla nna jaaka motho yo o rapameng mo lewatleng,Jaaka yo o rapameng kwa godimo ga pilara ya sekepe.35 O tla re: “Ba ntiteile, mme ke ne ke sa utlwe sepe.*Ba mpeditse, mme ke ne ke sa itse.Ke tla tsoga leng?+Ke batla go nwa gape.”*
Dintlha Tse di Kwa Tlase
^ Kgotsa gongwe “Tlogela tsela e o tlhaloganyang dilo ka yone.”
^ Kgotsa “tsa ope fela yo leitlho la gagwe le leng bosula.”


text:
121Rehabeame a ya kwa Šegeme, gonne Baiseraele botlhe ba ne ba ile kwa Šegeme go mo tlhoma mo bogosing. 2Mme Jerobeame morwa Nebate a utlwa jalo. Kana ene o ne a sa ntse a le kwa Egepeto kwa a neng a tshabetse teng, a tshaba kgosi Salomo; Jerobeame o ne a ile go nna kwa Egepeto.
3Baiseraele ba roma go ya go mmitsa. Jaanong Jerobeame a tla le phuthego yotlhe ya Iseraele, ba bua le Rehabeame ba re: 4“Rraago o ne o imafatsa joko ya rona. Jaanong he, wena o re imolole mo tirong e e thata ya ga rraago le mo jokong e e makete ya rona e a e re rwesitseng, foo re tla go direla.”
5Mme ene a ba raya a re: “Tsamayang lo iketle malatsi a le mararo, morago lo boele go nna.” Batho ba tsamaya.
6Ke fa kgosi Rehabeame a gakololana le banna bagolo ba ba neng ba direla Salomo rraagwe a sa ntse a phela, a re: “Nkgakololang ka fa nka arabang morafe o ka teng.”
7Ba mo raya ba re: “Fa o ka dumalelana le batho ba kajeno, wa ba direla, wa utlwana nabo, wa bua mafoko a a bopelonomi nabo, ba tla nna batlhanka ba gago ka malatsi otlhe.”
8Mme a tlhokomologa kgakololo ya banna bagolo e ba e mo neileng; a ya a gakololana le ba bašwa ba ba godileng nae ba ba mo direlang, 9a ba botsa a re: “Lona lo gakolola eng se re ka se arabang batho ba ba ntheileng ba re: ‘Tlhofofatsa joko e rraago a e re rwesitseng’?”
10Ba bašwa ba ba godileng nae ba mo araba ba re: “O ree morafe o o buileng nao wa re: ‘Rraago o ne a imafatsa joko ya rona, mme wena o e re tlhofofaletse!’ O ba arabe jaana o re: ‘Monwana o monnye wa me o feta letheka la ga rre ka bokima. 11Jaanong he, rre o ne a lo rwesa joko e e makete, mme nna ke tla okeletsa joko ya lona bokete; rre o ne o lo ôtla ka dime, mme nna ke tla lo otla ka diphepheng.’ ”
12Ka letsatsi la boraro ga tla Jerobeame le morafe otlhe jaaka kgosi e laetse ya re: “Boelang kwano go nna ka letsatsi la boraro.” 13Ke fa kgosi e naya morafe karabo e e thata, e tlogela kgakololo ya banna bagolo e ba neng ba e e file, 14e bua nabo ka fa kgakololong ya ba bašwa e re: “Rre o imafaditse joko ya lona, mme nna ke tla okeletsa joko ya lona bokete. Rre o ne lo betsa ka dime, mme nna ke tla lo betsa ka diphepheng.” 15Kgosi ya se ka ya utlwana le morafe. Mme e ne e le se se tswang kwa Moreneng gore a tle a dirafatse lefoko la gagwe le o le buileng le Jerobeame morwa Nebate ka Ahia wa Silo.
16Ya re Baiseraele botlhe ba bona kgosi e sa utlwane nabo, ba fetola kgosi ba re: “Kabelo ya rona ke eng mo go Dafita? Le gona ga re na boswa mo go morwa Isai. Boelang kwa ditenteng tsa lona, Baiseraele! Sala jalo le lelapa la gago, Dafita!” Mme Baiseraele ba tsamaya ba boela kwa ditenteng tsa bone.
2 Sam. 20:1
17Rehabeame a busa Baiseraele fela ba ba neng ba agile mo metseng ya Juta.
18Mme ya re kgosi Rehabeame a roma Atorame yo o neng a okametse badiri ba mekuio, Baiseraele botlhe ba mo kgobotletsa ka majwe, a ba a swa. Ke fa kgosi Rehabeame a itlhaganela, a palama koloi, a tshabela kwa Jerusalema. 19Baiseraele ba ne ba ikepa jalo mo ntlong ya ga Dafita go fitlha letsatsing la kajeno.
20E rile Baiseraele botlhe ba utlwa go twe, Jerobeame o boile! ba roma go mmiletsa kwa pitsong ya morafe, ba feta ba mo dira kgosi ya Baiseraele botlhe; ga se ka ga nna ope yo o gogang le lelapa la ga Dafita, fa e se lotso lwa Juta lo le losi fela.
21E rile Rehabeame a fitlha kwa Jerusalema, a kgobokanya lotso lwa Juta lotlhe le lotso lwa Benyamene, e le banna ba ba tlhaotsweng ba batlhabani ba le 180 000, go tlhabana le Baiseraele, e le go busetsa bogosi kwa go ene Rehabeame, morwa Salomo. 22Mme lefoko la Modimo la tla kwa go Semaya, monna wa Modimo, la re: 23“Raya Rehabeame morwa Salomo kgosi ya Juta le Bajuta botlhe le Babenyamene le batho ba bangwe o re: 24‘Morena o bua jaana a re: Lo se ka lwa bolola go ya go tlhabana le Baiseraele bomorwa-rraalona. A mongwe le mongwe a boele kwa lapeng la gagwe. Gonne selo seo se dirilwe ke nna.’ ” Ba utlwa lefoko la Morena, ba boela gae ka fa lefokong la Morena. 25Mme Jerobeame a agelela Šegeme mo dithabeng tsa Eferaime a nna gona; a ba a tswa teng, a agelela le Phenuele.
26Jerobeame o ne a akanya mo pelong ya gagwe a re: “Kana bogosi bo ka boela kwa lapeng la ga Dafita. 27Fa batho ba, ba tlhatlogela kwa Jerusalema go dira ditlhabelo mo Ntlong ya Morena, dipelo tsa batho ba di ka boela kwa moreneng wa bone kwa go Rehabeame kgosi ya Juta, mme ba ka mpolaya, ba boela kwa go Rehabeame kgosi ya Juta.”
28Ka moo kgosi ya loga maano, ya dira dinamane di le pedi tsa gouta, ya ba raya ya re: “Ke sebaka se seleele lo ntse lo etela kwa Jerusalema, go lekanye. Bonang, Baiseraele, medimo ya lona ke e, e e lo ntshitseng kwa lefatsheng la Egepeto.”
29Ya baya nngwe kwa Bethele; e nngwe ya e baya kwa Dane.
30Mme selo se sa nna boleo; batho ba ne ba di obamela kwa Bethele le kwa Dane.
31Le gona a dira ditempele mo dithoteng tsa tlhabelo, a ba a baya baperesiti ba ba tswang mo dikarolong tsotlhe tsa morafe ba e seng Balefi.
32Ka letsatsi la some tlhano la kgwedi ya robedi Jerobeame a dira moletlo o o tshwanang le moletlo wa kwa Juta, a tlhatlogela kwa aletareng e e kwa Bethele go tlhabela dinamane tse o di dirileng. Baperesiti ba dithota tsa tlhabelo tse o di dirileng a ba tsenya mo tirong kwa Bethele. 33A dira ditlhabelo mo aletareng e o e dirileng kwa Bethele e le ka letsatsi la some tlhano la kgwedi ya robedi, ka kgwedi e o e itaoletseng ka pelo ya gagwe, a direla Baiseraele moletlo, a palama fa aletareng go tshuba maswalo.


text:
A curated collection of free learning resources!
Library books
Browse 10 books in Setswana. Start by selecting your level Browse 10 books in SetswanaSelect your level
Katse le Ntšwa ba taka le go penta
Katse le Ntšwa ke ditsala. Ba tshegisa mme ba itumelela go dira dilo tse di farologaneng mmogo.
Monna yo motelele thata
Monna mo leinaneng le o motelele thata mo e leng gore sengwe le sengwe gotlhe mo a leng se sekhutshwane kgotsa se sennye. O rarabolola mathata a ka go itirela dilo tse di lekanang le ene.
Motlhokomedi le serapa sa gagwe
Leinane ka ga diphologolo tse dinnye tse di falositsweng di isiwa kwa serapeng sa tlhokomelo ya dikhutsana. Diphologotswana tse di okiwa le go tlhokomelwa ke motho yo o kgethegileng le setlhopha sa gagwe sa bathusi.
Diaparo tsa me tsa sekolo
Mo leinaneng le ngwana o itekanya diaparo tse dikgolo thata, tse dinnye thata, le tse di mo lekanang sentle. E ke kanolelosešwa ya ‘School Clothes’ (University of Kwazulu-Natal SEED story).
Katse le Ntšwa le serurubele
Katse le Ntšwa ba lebelela ka fensetere. Ba lebelela ka fensetere, jaanong Katse le Ntšwa ba bona serurubele!


text:
51Ka ba ka tsholetsa matlho, ka bona lokwalo lo lo potokilweng lo fofa. 2Mme a nthaya a re: “O bona eng?” Ka re: “Ke bona lokwalo lo lo potokilweng lo fofa; boleele jwa lone ke mabogo a le 20, bophara ke mabogo a le some.”
3A ba a nthaya a re: “Ke khutso e e tswelang mo lefatsheng lotlhe; gonne mongwe le mongwe yo o utswang o tla tlosiwa mono ka fa khutsong eo, le mongwe le mongwe yo o ikanang ka maaka o tla tlosiwa jalo mono. 4Morena wa masomosomo o bua a re: ‘Ke a lo ntsha gore lo tsene mo ntlong ya legodu le mo ntlong ya yo o ikanang ka leina la me ka maaka, lo be lo lale mo teng ga ntlo ya gagwe, lo e nyeletse ditlhomeso mmogo le dipotana.’ ”
5Jaanong moengele yo o buang le nna a nkatamela, a nthaya a re: “A ko o tsholetse matlho, o bone se se tswang fale.”
6Nna ka re: “Ke eng?”
A araba a re: “Se se tswang fale ke tsaga;” a ba a re: “Ke yona tshiamololo ya bone mo lefatsheng lotlhe.”
7Mme ya re sekhurumelo sa tshipi e e bokete se khurumololwa, ga bonala mosadi a ntse mo teng ga tsaga.
8Ke fa a re: “Ke jona boikepo;” a ba a mo latlhela gape mo teng ga tsaga, a ba a latlhela sekhurumelo sa tshipi e e bokete mo molomong wa yona. 9Ka ba ka tsholetsa matlho, ka bona basadi ba le babedi ba tlhaga, go le phefo mo diphukeng tsa bone; ba na le diphuka tse di tshwanang le diphuka tsa makololwane, ba tloga ka tsaga ba fofa fa gare ga lefatshe le legodimo.
10Ke fa ke raya moengele yo o buang le nna ke re: “Ba isa tsaga kwa kae?”
11A nkaraba a re: “Ba rata go mo agela ntlo mo lefatsheng la Sineare; fa ba sena go e fetsa, o tla tsenngwa teng mo bonnong jwa gagwe.”


text:
81Morago ga moo a ralala metse le metsana ka go latelana, a rera, a bolela Efangele ya puso ya Modimo, a na le ba ba 12,
2le basadi bangwe ba ba neng ba fodisitswe mewa e e bosula le malwetse, e bong Maria yo o bidiwang Magtalena, yo go duleng medemone e e supang mo go ene,
16:9
3le Johana, mosadi wa ga Gusa, molebeledi wa ntlo ya ga Herote, le Susana, le bontsi jwa ba bangwe ba ba neng ba ba direla ka tse ba nang natso.
4Ya re batho ba le bantsi ba phuthega, le ba ba tswang mo metseng yotlhe ba tla go ene, a bua ka setshwantsho a re:
5“Mojwadi o kile a tswela go jwala peo ya gagwe. Ya re a ntse a jwala, tse dingwe tsa wela mo tseleng, tsa gatakwa, mme dinonyane tsa leapi tsa di ja. 6Tse dingwe tsa wela mo mmung o o majwe; mme ya re di sena go tlhaba, tsa omelela, ka di tlhaela bokgola. 7Tse dingwe tsa wela mo gare ga ditlhatshana tse di mmitlwa; mme ditlhatshana tsa mela natso, tsa di hupetsa. 8Tse dingwe tsa wela mo mmung o o siameng, tsa mela, tsa ba tsa ungwa ga lekgolo.”
Ya re a sena go bua dilo tse, a tlhatlosa lentswe a re: “Yo o nang le ditsebe go utlwa, a a utlwe!”
9Jaanong barutwa ba gagwe ba mmotsa ba re: “Naare, setshwantsho se, ke sa eng?” 10A re: “Lona lo neilwe go itse masaitsiweng a puso ya Modimo; mme ba bangwe ba newa ka ditshwantsho gore le fa ba bona, ba se ka ba bona, mme le fa ba utlwa, ba se ka ba tlhaloganya.
11“Mme setshwantsho se raya jaana: Peo ke Lefoko la Modimo.
12Tse di mo tseleng ke ba ba utlwileng, mme morago go tle Diabolo, a tlose Lefoko mo dipelong tsa bone gore ba se ka ba dumela, ba pholosiwa. 13Tse di mo mmung o o majwe ke ba e a reng ba utlwile, ba tshole Lefoko ka boitumelo; mme ga ba na modi. Ke ba ba dumelang ka sebakanyana fela, mme mo motlheng wa thaelo ba tenege. 14Tse di wetseng mo ditlhatshaneng tse di mmitlwa ke bone ba ba utlwileng, mme ba tsamaya ba imelwa ke matshwenyego le mahumo le menate ya lefatshe, ba hupediwa, mme go se ke go butswe leungo lepe mo go bona. 15Tse di mo mmung o o siameng ke bone ba e a reng ba utlwile, ba boloke Lefoko mo pelong e ntle e e molemo, mme ba ungwe go ya pele.
Baheb. 10:36
16“Ga go na ope yo e a reng a tshubile lobone, a lo ribegetse ka sejana, le fa e le go lo baya ka fa tlase ga bolao; mme o a tle a lo tlhome mo setlhomong gore ba ba tsenang ba bone lesedi.
17“Gonne ga go a fitlhega sepe se se se kitlang se bonala; le gona ga go a subega sepe se se se kitlang se itsiwe, se tla mo ponatshegong.
18“Ka moo, tlhokomelang ka fa lo utlwang ka teng; gonne yo o nang le sengwe o tla newa; mme yo o se nang sepe, le se a itlhomang a na naso o tla se tseelwa.”
Math. 13:12
25:29
19Jaanong mmaagwe le bomonnawe ba tla go ene, mme ba retelelwa ke go fitlha fa go ene ka ntlha ya bontsi. 20A bolelelwa ga twe: “Mmaago le bomonnao ba eme kwa ntle, ba rata go go bona.”
21A ba fetola a re: “Mmê le bonnake ke bone ba ba utlwang Lefoko la Modimo, ba le dirisa.”
22Ka lengwe la malatsi ao a palama mokoro le barutwa ba gagwe, a ba raya a re: “A re tsheleleng kwa moseja ga letsha.” Mme ba bolola. 23Ya re ba ntse ba tsamaya, a thulamela. Ga fologela matsubutsubu a phefo mo letsheng, metsi a ba gasegela, mme ba nna mo kotsing. 24Ke fa ba tla, ba mo tsosa ba re: “Moruti, Moruti, re a nyelela!”
A tsoga, a kgalemela phefo le dintelo tsa metsi; tsa khutla, ga ba ga nna tidimalo. 25A ba raya a re: “Tumelo ya lona e kae?”
Mme ba boifa, ba gakgamala, ba raana ba re: “Kana yo ke mang, fa le tsona diphefo le metsi a di laola, mme di mo utlwa?”
26Jaanong ba be ba tshelela kwa lefatsheng la Bagerasa le le lebaganyeng le Galelea. 27Ya re a tswela mo lefatsheng, monna mongwe wa kwa motseng a kgatlhana nae, a na le medemone, yo o sa bolong go tsamaya a sa apara, a sa nne mo ntlong, fa e se mo mabitleng. 28Ya re a bona Jesu, a goa, a wela fa fatshe fa pele ga gagwe, a goa a re: “Ke na le eng le wena, Jesu, Morwa Modimo Mogodimodimo? Ke a go rapela: O se ka wa ntlhokofatsa.” 29Ke ka gonne Jesu o ne a laotse mowa o o itshekologileng go tswa mo mothong yoo. O ne o a tle o mo rutlarutle gantsi, a ba a golegwe ka dikeetane tsa mabogo le maoto, a disiwe, mme a kgaole dikgolego, a kgweelediwe ke modemone kwa mafelong a a senya.
30Jesu a mmotsa a re: “Leina la gago ke mang?”
Yoo a re: “Ke Mophato,” gonne go ne go tsenye medemone e mentsi mo go ene. 31Jaanong ya mo rapela gore a se ka a e laola go ya moleteng o o se nang bolekanngo.
32Ga bo go le lekgamu la dikolobe di le dintsi teng, le fula mo thabeng. Mme medemone ya mo rapela gore a e letlelele go tsena mo go tsona. A e letlelela. 33Foo medemone ya tswa mo mothong, ya tsena mo dikolobeng, mme lekgamu la kgokologela ka fa makgotlhong mo letsheng, la betwa ke metsi.
34Ya re badisa ba bona se se dirafetseng, ba tshaba, ba se bolela mo motseng le kwa masimo. 35Ke fa batho ba motse ba ya go bona se se dirafetseng, ba tla kwa go Jesu, ba fitlhela motho yo medemone e duleng mo go ene, a ntse fa dinaong tsa ga Jesu, a apere, a ikutlwa sentle; mme ba boifa. 36Mme ba ba bonyeng ba ba bolelela ka fa yo o neng a tsenywe ke medemone a thusitsweng ka teng. 37Ke fa batho botlhe ba ba mo tikologong ya Bagerasa ba rapela Jesu gore a tloge mo go bone; gonne ba ne ba tshwerwe ke poifo e kgolo. Mme a palama mokoro, a boa. 38Jaanong monna yo medemone e duleng mo go ene a mo rapela gore a nne nae; mme Jesu a mo naya tsela a re: 39“Boela kwa ntlong ya gago, o bolele dilo tse dikgolo tse Modimo o di go diretseng.”
Monna yoo a tloga, a tumisa mo motseng otlhe dilo tse dikgolo tse Jesu o di mo diretseng.
40Ya re Jesu a boa, batho ba bantsi ba mo tshola ka boitumelo; gonne ba ne ba mo letetse botlhe. 41Mme bonang, ga tla monna yo leina la gagwe e leng Jairo, e le tlhogo ya senagoge. Yoo a wela fa dinaong tsa ga Jesu, a mo rapela gore a tsene mo ntlong ya gagwe; 42gonne o ne a na le ngwana wa mosetsana yo o esi, yo o ka neng a le dinyaga di le 12, yo o neng a le gaufi le go swa.
Ya re a tsamaya, bontsi jwa batho jwa mo pitlaganya. 43Jaanong ga tla mosadi yo o sa leng a bolawa ke tshologo ya madi dinyaga di le 12, mme a feditse tsotlhe tse a phelang ka tsona mo dingakeng, mme go se ope yo o ka mo fodisang, 44a tla fa morago ga gagwe, a ama momeno wa seaparo sa gagwe. Ka bonako tshologo ya madi ya ema mo go ene. 45Ke fa Jesu a re: “Ke mang yo o nkamileng?”
Ya re ba itatola botlhe, Petoro le ba ba nang nae ba re: “Moruti, bontsi bo go pitlagantse, ba kataganye fa go wena.”
46Mme Jesu a re: “Mongwe o nkamile; gonne ke ikutlwile gore thata e dule mo go nna.” 47Ya re mosadi a bona, fa a sa fitlhega, a tla a roroma, a wela fa fatshe fa pele ga gagwe, a ipolela fa pele ga batho botlhe se a se mo ametseng le ka fa a akofileng a fola ka teng. 48Ya baa gona Jesu a mo rayang a re: “Morwadiaka, tumelo ya gago e go thusitse; tsamaya ka kagiso.”
49Ya re a sa ntse a bua, ga tla mongwe a tswa kwa ga gabo molaodi wa senagoge, a mo raya a re: “Morwadio o sule; se tlhole o lapisa Moruti.”
50Ya re Jesu a utlwa, a mo raya a re: “Se boife; dumela fela, mme ngwana o tla phedisiwa.”
51Ya re a tsena mo ntlong, a se ka a letlelela ope go tsena nae, fa e se Petoro le Johane le Jakobo le rramosetsana le mmaagwe. 52Botlhe ba bo ba lela, ba mo hutsafalela. Mme Jesu a re: “Se leleng; gonne ga a a swa, o robetse.”
53Mme ba mo tshega, ka ba itse gore o sule. 54Jesu a mo tshwara seatla, a mo raya a re: “Ngwanaka, tsoga!” 55Ke fa mowa wa gagwe o boa, mme a tsoga ka bonako. Jesu a laola gore a fiwe dijo. 56Bagolo ba gagwe ba gamarega; mme Jesu a ba laya gore ba se bolelele ope se se dirafetseng.
Mar. 7:36